hotchpotch/miracl-hf-unified huggingface dataset:
বেনিতা রায়
রাজমাতা বেনিতা রায় কলকাতায় জন্মগ্রহণকারী বাংলাদেশী অভিজাত সম্প্রদায়ভূক্ত প্রমিলা সাহিত্যরসিক, কূটনীতিবিদ ও মন্ত্রী ছিলেন। পার্বত্য চট্টগ্রাম এলাকার চাকমা সার্কেলের ঊনপঞ্চাশতম রাণী ছিলেন বেনিতা রায়। ত্রিদেব রায় ও দেবাশীষ রায়ের রাজত্বকালে রাজমাতার দায়িত্বে ছিলেন তিনি। ১৯৭২ সালে জাতিসংঘ সাধারণ পরিষদে বাংলাদেশের প্রথম প্রতিনিধি দলের অন্যতম সদস্য ছিলেন। ১৯৭৫ থেকে ১৯৭৮ সময়কালে বাংলাদেশ সরকারের মন্ত্রী ছিলেন তিনি।
ব্যারিস্টার সরল সেন ও নির্মলা দেবী সেনের কন্যা তিনি। ব্রিটিশ ভারতের বেঙ্গল হাইকোর্টের শীর্ষস্থানীয় আইনজীবী ছিলেন তাঁর পিতা। রাজা নলীনাক্ষ্য রায়ের সাথে পরিণয়সূত্রে আবদ্ধ হন বেনিতা রায়। এরফলে চাকমা সার্কেলের ঊনপঞ্চাশতম রাণীর মর্যাদা লাভ করেন তিনি। রবীন্দ্রনাথ ঠাকুরের সাথে নৈকট্যপূর্ণ সম্পর্ক বজায় রেখেছিলেন ও তাঁর পৃষ্ঠপোষকতায় বেনিতা পার্বত্য চট্টগ্রাম এলাকায় প্রথম সাহিত্যপত্র প্রকাশ করেন। গারিকা নামের সাহিত্যপত্রটি চাকমা ভাষায় কবিতাগুচ্ছের ছিল।
১৯৭১ সালে সংঘটিত বাংলাদেশের মহান স্বাধীনতা যুদ্ধকালীন বেনিতা রায় তাঁর রাঙ্গামাটি প্রাসাদে সাধারণ নাগরিকদের আশ্রয়দানের উদ্দেশ্যে আশ্রয়কেন্দ্র স্থাপন করেন।
১৯৭২ সালে জাতির জনক বঙ্গবন্ধু শেখ মুজিবুর রহমান তাঁকে জাতিসংঘের সাধারণ পরিষদের প্রথম প্রতিনিধি দলের সদস্যরূপে মনোনীত করেন। অন্যদিকে পাকিস্তান সরকার ঐ সময়ে পাল্টা পদক্ষেপরূপে স্বাধীনতা যুদ্ধ বিরোধী তাঁর পুত্র ত্রিদেব রায়কে প্রতিনিধি করে পাঠায়।
১৯৭০-এর দশকের মাঝামাঝি সময়ে রাজনৈতিক ও সাংবিধানিক সঙ্কটকালে বেনিতাকে বাংলাদেশ সরকারের ভূমি পুণর্গঠন ও ভূমি পুনর্বাসন (১৯৭৫-৭৬) এবং ত্রাণ ও পুনর্বাসন মন্ত্রী (১৯৭৬-৭৮) হিসেবে দায়িত্ব প্রদান করেন।
আনোয়ারা বেগম (শিক্ষাবিদ)
আনোয়ারা বেগম একজন বাংলাদেশী শিক্ষাবিদ। তিনি বাংলাদেশের প্রথম নারী উপ-উপাচার্য। ২০০৬ সালে শিক্ষা ক্ষেত্রে তার বিশেষ অবদানের জন্য বাংলাদেশ সরকারের পক্ষ থেকে একুশে পদক প্রদান করা হয়। তিনি বাংলাদেশের সাবেক রাষ্ট্রপতি ইয়াজউদ্দিন আহম্মেদের স্ত্রী।
আনোয়ারা বেগম ঢাকা বিশ্ববিদ্যালয়ের প্রাণিবিদ্যা বিভাগের অধ্যাপক ছিলেন। পরবর্তীতে তিনি প্রাণিবিদ্যা বিভাগের চেয়ারম্যান ও শামসুন নাহার হলের প্রাধ্যক্ষ হিসেবে দায়িত্ব পালন করেন। আনোয়ারা বেগম ট্রাস্টি বোর্ডের প্রথম চেয়ারম্যান এবং ঢাকার অন্যতম একটি বেসরকারি বিশ্ববিদ্যালয় অতীশ দীপঙ্কর বিজ্ঞান ও প্রযুক্তি বিশ্ববিদ্যালয়ের প্রতিষ্ঠাতা ভাইস-চ্যান্সেলর।
আনোয়ারা বেগম ও তার স্বামী ইয়াজুদ্দিন আহমেদের একটি ছেলে রয়েছে, মতিয়াজ আহমেদ বাবু।
চিত্রা ভট্টাচার্য
চিত্রা ভট্টাচার্য (১৯২৬ - ২৯ নভেম্বর, ২০১০) নেত্রকোনায় জন্মগ্রহণকারী বাংলাদেশ জাতীয় সংসদের সাবেক সংসদ সদস্য ছিলেন। তিনি মহিলাদের সংরক্ষিত আসনে টাঙ্গাইল এলাকা থেকে বাংলাদেশ আওয়ামী লীগের প্রার্থী হিসেবে ১৯৯৬ সালে মনোনীত হন।
নেত্রকোনার সম্ভ্রান্ত জমিদার পরিবারে চিত্রার জন্ম। রংপুর থেকে ম্যাট্রিকুলেশন পরীক্ষায় কৃতকার্য হন। এরপর ময়মনসিংহের আনন্দমোহন কলেজ থেকে ইন্টারমিডিয়েট পাশ করেন। পরবর্তীতে ঢাকা বিশ্ববিদ্যালয় থেকে সমাজবিজ্ঞান বিষয়ে স্নাতকোত্তর ডিগ্রি লাভ করেন।
তিনি ১৯৯৬-২০০১ সময়কালে জাতীয় সংসদের সংরক্ষিত মহিলা আসনে আওয়ামী লীগ দলীয় সংসদ সদস্য ছিলেন। এ সময় তিনি সংসদের অর্থবিষয়ক স্থায়ী কমিটির সদস্য হিসেবেও দায়িত্ব পালন করেছেন। এছাড়া তিনি প্রগতিশীল নারী আন্দোলন, মানবাধিকার আন্দোলনসহ বিভিন্ন সমাজসেবামূলক কাজের সঙ্গে যুক্ত ছিলেন।
প্রথিতযশা বিচারপতি দেবেশ ভট্টাচার্যের সাথে পরিণয়সূত্রে আবদ্ধ হন। এ দম্পতির তিন সন্তান রয়েছে। বিশিষ্ট অর্থনীতিবিদ দেবপ্রিয় ভট্টাচার্য, পদার্থবিদ দেবদর্শী ভট্টাচার্য ও দেবলীনা রায় তাঁদের সন্তান।
৮৪ বছর বয়সে ভারতের কলকাতার একটি হাসপাতালে বার্ধক্যজনিত কারণে তাঁর দেহাবসান ঘটে।
তানিকা গুপ্তা
তানিকা গুপ্তা, এমবিই (জন্ম: ১ ডিসেম্বর, ১৯৬৩) লন্ডনের চিসউইক এলাকায় জন্মগ্রহণকারী বাঙালী বংশোদ্ভূত ইংরেজ নাট্যকার। থিয়েটারের সাথে জড়িত রয়েছেন। পাশাপাশি টেলিভিশন ও বেতারের নাটকের জন্য সংলাপ লিখে থাকেন তিনি।
শৈশবে তাঁর পিতা-মাতার সাথে রবীন্দ্রনাথ ঠাকুরের নৃত্যনাট্যে অংশগ্রহণ করেছিলেন। মা গৈরিকা গুপ্তা ভারতীয় ধ্রুপদী নৃত্যে প্রশিক্ষিত নর্তকী ছিলেন। বাবা তপন গুপ্ত প্রসিদ্ধ গায়ক ছিলেন। এছাড়াও, তানিকার দাদার ভাই ছিলেন ভারতীয় বিপ্লবী দীনেশ গুপ্ত।
লন্ডনের মিল হিল স্কুলে অধ্যয়ন করেন। এরপর অক্সফোর্ড বিশ্ববিদ্যালয় থেকে আধুনিক ইতিহাস বিষয়ে স্নাতক ডিগ্রীধারী হন। অক্সফোর্ডের পর তাঁর রাজনৈতিক অঙ্গীকারের অংশ হিসেবে ম্যানচেস্টারে এশীয় শরণার্থী মহিলাদের বিষয়ক লিখনীতে ফুঁটে উঠে।
২০০০ সালে ওয়েটিং রুম একটি যুগান্তকারী মুহূর্ত বয়ে নিয়ে আনে। ন্যাশনাল থিয়েটারে এশীয় দর্শকদের মন জয় করতে সক্ষম হয়। সহজাত লেখক হিসেবে গুপ্তার নাটকগুলো ২০ বারের অধিক ন্যাশনাল থিয়েটার, রয়্যাল কোর্ট, আরএসসি, ইয়ং ভিক, থিয়েটার রয়্যাল স্ট্রাটফোর্ডে মঞ্চস্থ হয়। তাঁর প্রথম নাট্যসংগ্রহ তানিকা গুপ্তা: পলিটিক্যাল প্লেজ ওবারন থেকে প্রকাশিত হয় ও দ্বিতীয় সংগ্রহশালাও খুব শীঘ্রই বাজারে চলে আসে। ২০১৩ সালে আব্দুল করিমকে ঘিরে দি এম্প্রেস লিখেন ও স্ট্রাটফোর্ডের আরএসসিতে রাণী ভিক্টোরিয়া কর্তৃক গ্রন্থের উন্মোচন ঘটে। এছাড়াও তিনি বিবিসি রেডিও ফোর, বিবিসি রেডিও থ্রি ও বিবিসি ওয়ার্ল্ড সার্ভিসের জন্য ৩০-এর অধিক পাণ্ডুলিপি লিখেন। তানিকার চলচ্চিত্র ও টেলিভিশন রূপায়ণের জন্য কাজগুলো ধ্রুপদী ধারাবাহিকের স্ক্রিপ্টরাইটিং থেকে শুরু করে মূল চিত্রনাট্য পর্যন্ত সীমাবদ্ধ ছিল। উদাহরণস্বরূপ বিবিসি’র গ্রাঞ্জ হিল ধারাবাহিকের জন্য ১৯৯৭ থেকে ২০০০ সালের মধ্যে গুপ্তা সাতটি পর্ব লিখেন। লন্ডন বিশ্ববিদ্যালয়ের রয়্যাল হলোওয়ে কলেজ এবং স্পিচ ও ড্রামা সেন্ট্রাল স্কুলে লেখার বিষয়ে শিক্ষালাভ করেন। পাশাপাশি, আর্ভন ফাউন্ডেশন কর্তৃক সপ্তাহব্যাপী লেখক উজ্জ্বীবন ও গ্লাসগো এবং অক্সফোর্ড বিশ্ববিদ্যালয়ে অনুষ্ঠিত সেমিনারে অংশ নেন। এছাড়াও দক্ষিণ আফ্রিকা, অস্ট্রেলিয়া, নিউজিল্যান্ড, নেদারল্যান্ডস, কিউবা ও মার্কিন যুক্তরাষ্ট্রের বিভিন্ন কর্মশালায় অংশ নিয়েছেন তিনি।
২০০৮ সালে নববর্ষের সম্মাননায় নাট্যকলায় অসামান্য অবদানের স্বীকৃতিস্বরূপ তাঁকে ব্রিটিশ এম্পায়ার অর্ডারের সদস্যরূপে মনোনীত করা হয়। জুন, ২০১৬ সালে রয়্যাল সোসাইটি লিটারেচারের ফেলো প্রদান করা হয়।১৯৮৮ সালে তিনি দারিদ্র্যবিরোধী কর্মী ও অ্যাকশনএইডের বর্তমান কর্মসূচি উন্নয়ন প্রধান ডেভিড আর্চারের সাথে বৈবাহিকবন্ধনে আবদ্ধ হন। বিশ্ববিদ্যালয়ে থাকাকালে তাঁরা একে-অপরের সাথে পরিচিত হন। তারপর তাঁরা লন্ডনে স্থানান্তরিত হন। সেখানকার ইসলিংটন এলাকায় সমাজকর্মী হিসেবে কাজ করতে থাকেন। পাশাপাশি অবসর সময়ে লেখালেখিতে সম্পৃক্ত হন ও ১৯৯৬ সালে পূর্ণাঙ্গকালীন লেখক হবার পূর্ব-পর্যন্ত এ ধারা চলমান ছিল।
ব্যক্তিগত জীবনে বিবাহিতা গুপ্তা নন্দিনী (জন্ম: ১৯৯১), নীহারিকা (জন্ম: ১৯৯৩) ও মলিনী (জন্ম: ২০০০) - এ তিন কন্যার জননী।
হামিদা বানু বেগম
হামিদা বানু (১৫২৭ – ২৯ আগস্ট ১৬০৪, ) দ্বিতীয় মুঘল সম্রাট হুমায়ূন এর পত্নী এবং মুঘল সম্রাট আকবর এর মাতা। তিনি ‘মরিয়ম মাকানি’ উপাধিতে ভূষিত হয়েছিলেন। তিনি পার্সি ও হিন্দুস্তানি কারিগর দ্বারা হুমায়ূনের সমাধিসৌধ নির্মাণ করেন।
হামিদা বানু ১৫২৪ সালে পারসিয়ান শিয়া পরিবারে শেখ আলী আকবর জামির ঘরে জন্মগ্রহণ করেন। আলী আকবর প্রথম মুঘল সম্রাট বাবরের কনিষ্ঠ পুত্র হিন্দল মির্জার বন্ধু ও শিক্ষক ছিলেন। হামিদার মা মাহনা আফরাজ বেগম আলী আকবরকে সিন্ধুর পাট শহরে বিয়ে করেন। বংশগতভাবে হামিদা ধর্মপ্রাণা মুসলিম ছিলেন।
আলওয়ার শহরে বাবরের স্ত্রী ও হুমায়ুনের সৎমা দিলদার বেগমের আয়োজিত এক ভোজসভায় হুমায়ুনের সঙ্গে ১৭ বছরের বালিকা হামিদার প্রথম দেখা হয়। 
শের শাহ সুরির আক্রমণে নিষ্ক্রান্ত হওয়া হুমায়ুন তখন নির্বাসিত ছিলেন। 
যখন হুমায়ুন ও হামিদার বিয়ের প্রস্তাব উত্থাপিত হয় তখন হামিদা ও হিন্দল উভয়েই এতে আপত্তি করেন। ধারণা করা হয় হামিদা হিন্দলকে ভালবাসতেন, যদিও এর কোন সুনির্দিষ্ট প্রমাণ পাওয়া যায় না। হিন্দলের বোন ও হামিদার ঘনিষ্ঠ সখী গুলবদন বেগম ‘হুমায়ুননামা’ বইতে নির্দেশ করেন যে সেই সময় হিন্দলের প্রাসাদে এবং দিলদার বেগমের আয়োজিত সভায় হামিদাকে প্রায়শই দেখা যেত।
প্রথমে হামিদা বাদশাহর সাথে দেখা করতে অস্বীকার করেন। ৪০ দিন চেষ্টার পর দিলদার বেগমের প্ররোচনায় অবশেষে তিনি হুমায়ুনকে বিয়ে করতে রাজি হন। হামিদা তাঁর বই হুমায়ুননামাতে লিখেছেন “আমি এমন একজনকে বিয়ে করব যার কণ্ঠদেশ পর্যন্ত আমার হাত পৌঁছতে পারে, এমন কাউকে নয় যাকে আমি স্পর্শ করতে পারি না”।
আকবর এর রাজত্বকালে বহু ঘটনা দেখা যায় যেখানে রাজমহলের নারীরা বিচারিক প্রক্রিয়ায় হস্তক্ষেপ করেন যেমন কোন অপরাধীর দণ্ডহ্রাস বা ক্ষমা করা প্রভৃতি। একবার লাহোর শহরে এক শিয়া মুসলিমকে হত্যা করার দায়ে এক সুন্নি মুসলিমকে ক্ষমার জন্য হামিদা আবেদন করলে আকবর তা নাকচ করে দেন।
শের শাহ সুরি ১৫৪৫ সালে মৃত্যুবরণ করেন এবং তার উত্তরসূরী ইসলাম শাহও ১৫৫৪ সালে মারা যান। এভাবে সুরি সাম্রাজ্য ভেঙে পড়ে। ১৫৫৪ সালের নভেম্বরে হুমায়ুন ভারতের উদ্দেশে রওয়ানা হলে হামিদা কাবুল গিয়ে থাকেন। হুমায়ুন ১৫৫৫ সালে দিল্লি পুনরুদ্ধার করতে পারলেও ফিরে আসার বছরখানেকের মধ্যে পাঠাগারের সিঁড়ি থেকে পড়ে গিয়ে মৃত্যুবরণ করেন। ১৫৫৬ সালে ঘটে যাওয়া এই অকালমৃত্যুর সময় তার বয়স ছিল ৪৭ আর তার উত্তরাধিকারী পরবর্তীকালের বিখ্যাত সম্রাট আকবরের বয়স ছিল মাত্র ১৩। রাজত্বের দ্বিতীয় বছরেই হামিদা আকবরের কাছে কাবুলে চলে আসেন এবং তার কাছে থেকে যান। হামিদা তখন বিভিন্ন দরবারি কাজেও হস্তক্ষেপ করেন, বিশেষত আকবর প্রাপ্তবয়স্ক হওয়ার পর বৈরাম খাঁর স্বেচ্ছাচারিতার সময়।
হামিদা ১৬০৪ সালের ২৯ আগস্ট মৃত্যবরণ করেন। তাকে দিল্লীতে সম্রাট হুমায়ুনের সমাধিসৌধতে কবর দেওয়া হয়। তিনি আকবরের মৃত্যুর ঠিক এক বৎসর পূর্বে এবং স্বামী হুমায়ুনের মৃত্যুর প্রায় অর্ধশত বছর পরে মারা যান। ইংরেজ পর্যটক থমাস করিয়ট এর ভাষ্যমতে আকবর হামিদাকে যথেষ্ট সম্মান প্রদর্শন করতেন। একবার লাহোর থেকে আগ্রা যাওয়ার পথে আকবর নিজে তার পালকি টেনে নদী পার করেছিলেন। যুবরাজ জাহাঙ্গীর যখন পিতা আকবরের বিরুদ্ধে বিদ্রোহ করেন, হামিদা তখন বুদ্ধিমত্তার সাথে বিষয়টি সামাল দেন। জাহাঙ্গীর আকবরের প্রিয় মন্ত্রী আবুল ফজল ইবনে মুবারককে মেরে ফেলার পরেও পিতাপুত্রে পুনর্মিলন সাধিত হয়। আকবর সমগ্র জীবনে কেবল দুইবার চুলদাড়ি ফেলে দিয়েছেন- এক পালক মাতা জিজি আনগার মৃত্যুতে আর দুই গর্ভধারিণী হামিদার মৃত্যুতে।
দিপালী বরঠাকুর
দীপালী বরঠাকুর (, জন্ম:৩০ জানুয়ারী, ১৯৪১) ভারতের অসমের একজন কণ্ঠশিল্পী। ১৯৪১ সালের ৩০ জানুয়ারী তারিখে শিবসাগর জেলার সোণারির নীলমনি বাগানে তাঁর জন্ম হয়েছিল।
নবম বিষয়শ্রেণীর ছাত্রী থাকাকালীন তিনি বাণীবদ্ধ করেছিলেন "বন্ধু সময় পালে আমার ফালে এবার আহি যাবা"। এরপর তাঁর কণ্ঠ জনপ্রিয়তা লাভ করে।
দীপালী বরঠাকুরের কণ্ঠে কয়েকটি জনপ্রিয় গানঃ
দীপালী বরঠাকুর পদ্মশ্রী সম্মান (১৯৯৮), অসম সরকার-এর শিল্পী পুরস্কার (২০১০), 'লিঅ' এক্সপো শিল্পী সম্মান (২০০৭) লাভ করেছেন। এছাড়াও প্রতি মাসে ৫,০০০ টাকা করে অসম সরকারের পক্ষ থেকে পেন্সন লাভ করেন ।।
১৯৬৯ সালে তিনি শেষবারের জন্য পরিবেশন করেছিলেন 'লুইত নেযাবি ঐ।' এই সময়ে দীপালী বরঠাকুর "মোটর নিউরোন রোগ"এ আক্রান্ত হন এবং গান গাওয়ার ক্ষমতা হারানোর সাথে সাথে চলা-ফেরা করার জন্য হুইল চেয়ারের আশ্রয় নিতে বাধ্য হন। ১৯৭৬ সালে শিল্পী অসমের খ্যাতনামা চিত্রশিল্পী নীলপবন বরুয়ার সঙ্গে বিবাহ সূত্রে আবদ্ধ হন।
মোক্ষদায়িনী মুখোপাধ্যায়
মোক্ষদায়িনী মুখোপাধ্যায় ছিলেন নারী-সম্পাদিত প্রথম বাংলা সাময়িকপত্রিকা বঙ্গমহিলার সম্পাদিকা। ১২৭৭ বঙ্গাব্দের ১লা বৈশাখ (এপ্রিল ১৮৭০ ক্রিস্টাব্দ) এই পত্রিকাটি কলকাতায় প্রবর্তিত হয়েছিল। সম্পাদকীয়তে তিনি লিখেছিলেন এ পত্রিকা বঙ্গদেশের স্ত্রীলোকদিগের মুখস্বরূপ হইবে। তিনি কবিতা লিখতেন। তার অন্যতম কাব্যগ্রন্থ "বনপ্রসূন"।
ভারতীয় জাতীয় কংগ্রেসের প্রথম সভাপতি উমেশচন্দ্র বন্দ্যোপাধ্যায় (‘ডব্লিউ. সি. বোনার্জ্জীর’) ভগ্নি মোক্ষদায়িনীর জন্ম ১৮৪৭ খ্রিস্টাব্দে। তিনি মোক্ষদা দেবী নামেও লিখেছেন। তার জন্ম স্থান কলকাতা। তার পিতা গিরীশচন্দ্র বন্দ্যোপাধ্যায় ছিলেন ভারতের প্রথম বাঙ্গালী এটর্ণী। মায়ের নাম সরস্বতী দেবী; স্বামী শশীকুমার মুখোপাধ্যায়।
তাঁর প্রকাশিত গ্রন্থসমূহের নাম পদ্যসংকলন "বনপ্রসূন" (প্রকাশ: ১৮৮২ খ্রি.), ঐতিহাসিক উপন্যাস "সফল স্বপ্ন" (প্রকাশ: ১৮৮৪ খ্রি.), জীবনীগ্রন্থ (প্রকাশ: ১৩৩৫ বঙ্গাব্ত) ইত্যাদি।
কবি মোক্ষদায়িনী মুখোপাধ্যায়ের কবিতা সমসাময়িককারে প্রশংসাধন্য হয়েছিল। সঞ্জীবচন্দ্র চট্টোপাধ্যায় মোক্ষদায়িনী মুখোপাধ্যায়ের প্রথম পদ্যসংকলন "বনপ্রসূন" এর সমালোচনার সূত্রে বঙ্গদর্শন পত্রিকায় লেখেন ‘"মুখোপাধ্যায় মহাশয়ার কবিতাগুলি পড়িয়া অtমর মুক্ত কণ্ঠে বলিতে পারি যে তিনি ক্ষমতাশালিনী বটে । স্ত্রীলোকের কবিতার বেশী প্রশংসা করিতে আমরা ভয় পাই পাছে উত্সাহ দিলে গৃহিণীর দল, গৃহকর্ম ছাড়িয়া সকলেই কাগজকলম লইয়া বসেন! তাহা হইলে গরীব পুরুষের দল এক মুঠা অন্ন পাইবে না। অতএব মোক্ষদায়িনী মুখোপাধ্যায় আমাদের মার্জনা করিবেন; আমরা একটু কম করিয়া প্রশংসা করিব"’ (১৮৮২)।
হোসনে আরা ওয়াহিদ
হোসনে আরা ওয়াহিদ (জন্ম ২৮শে ফেব্রুয়ারি,১৯৫৫ ) বাংলাদেশ জাতীয় সংসদের একজন সাবেক সাংসদ। তিনি ১৯৯৬ থেকে ২০০১ সাল পর্যন্ত উক্ত দায়িত্ব পালন করেন। ১৯৯৬  সালে তিনি মৌলভীবাজার-হবিগঞ্জ সংসদীয় এলাকার সাংসদ হিসেবে নির্বাচিত হন। ১৯৮৩ সাল থেকে ১৯৯৬ সাল পর্যন্ত তিনিপাথফাইন্ডার নামের একটি আন্তর্জাতিক এনজিওতে প্রকল্প ব্যবস্থাপক হিসেবে কাজ করেন। ইউনাইটেড স্টেটস এজেন্সি ফর ইন্টারন্যাশনাল ডেভেলপমেন্ট দ্বারা প্রতিষ্ঠিত এনজিওটি পরিবার পরিকল্পনা, শিশুদের উন্নয়নমূলক বিভিন্ন কাজ করত। তিনি এনজিও বাংলাদেশ সরকারের পক্ষে কয়েকটি দেশ পরিদর্শন করেন। এছাড়া তিনি জাতিসংঘের সাধারণ পরিষদের তৃতীয় কমিটি (SOCHUM)তেও যান।
বাংলাদেশের মৌলভীবাজার জেলায় ১৯৫৫ সালের ২৮শে ফেব্রুয়ারি হোসনে আরা ওয়াহিদ জন্মগ্রহণ করেন। তার বাবার নাম আব্দুল মফিজ এবং মায়ের নাম আম্বিয়া খাতুন। তিনি তারা মা-বাবার আট সন্তানদের মধ্যে সবচেয়ে বড়। তারা পাঁচ ভাই এবং তিন বোন। তার বাবা পাকিস্তান আমলে সরকারি চাকরী করতেন। ১৯৮২ সালের বন্যায় তিনি মারা যান। ১৯৬৯ সালে হোসনে আরা ওয়াহিদ বিজ্ঞান বিভাগ থেকে   মাধ্যমিক স্কুল সার্টিফিকেট (এসএসসি)  পাশ করেন। তার স্কুলের নাম হলো "সিলেট সরকারি বালিকা উচ্চ বিদ্যালয়"। সিলেট মহিলা কলেজ থেকে তিনি  উচ্চ মাধ্যমিক স্কুল সার্টিফিকেট (এইচএসসি) পাশ করেন। তারপর ১৯৭৫ সালে মৌলভীবাজার সরকারি কলেজ থেকে বিজ্ঞান বিভাগে ব্যাচেলর ডিগ্রী অর্জন করেন।
১৯৮৩ সালে হোসনে আরা ওয়াহিদ "পাথফাইন্ডার" এনজিওতে যোগদান করেন। পরিবার-পরিকল্পনা ভিত্তিক এই এনজিও তে  তিনি প্রায় ১৩ বছর ধরে কাজ করেন। এরপর ১৯৯৬ সালে  পাঁচ বছরের জন্য নির্বাচিত একজন সংসদ সদস্য হিসাবে বাংলাদেশ জাতীয় সংসদে যোগদান করেন। ২০০১ সালে তার সংসদীয় অধিবেশনের মেয়াদ শেষ হয়। এরপর তিনি বিভিন্ন সামাজিক কাজে লিপ্ত হয়ে পড়েন। তিনি মৌলভীবাজার জেলা রেড ক্রিসেন্ট সোসাইটির আজীবন সদস্য, মৌলভীবাজার প্রেস ক্লাব সহ আরো অনেক সংগঠনের সম্মানিত সদস্য।
১৯৭৭ সালে হোসনে আরা ওয়াহিদ মৌলভীবাজার জেলা আওয়ামী লীগের সাবেক সাধারণ সম্পাদক আব্দুল ওয়াহিদকে বিয়ে করেন। দাম্পত্য জীবনে তাদের চার জন সন্তান ছিলো।
রহিমা বেগম
রহিমা বেগম (; জন্ম ২২ মে ১৯৮৪) একজন ইংরেজ মানবাধীকার কর্মী, এবং রেস্টলেস বিইং-এর সহ-প্রতিষ্ঠাতা ও সহ-পরিচালক।
বেগম ২০০০ সালে প্লাশেট স্কুল ত্যাগ করার আগ মুহূর্ত পর্যন্ত এই স্কুলে পড়াশুনা করতেন এবং পরবর্তীতে সেভেন কিংস উচ্চ বিদ্যালয়ে ভর্তি হন। তিনি ইউনিভার্সিটি কলেজ লন্ডন থেকে প্রাক-উপনিবেশিক ইতিহাস, সাহিত্য এবং তত্ত্বে স্নাতক ডিগ্রী গ্রহণ করেন।
বেগম একটি স্কুলের শিক্ষিকা, ইলাস্ট্রেটর এবং ফ্রিল্যান্স শিল্পী হিসেবে কাজ করেছেন। অক্টোবর ২০০৭-এ, তিনি, গবেষক মাবরুর উদ্দিন আহমেদের(জন্ম ১৯৮৩) সঙ্গে সহ-প্রতিষ্ঠাতা হিসেবে রেস্টলেস বিইং প্রতিষ্ঠা করেন। রেস্টলেস বিইং একটি আন্তর্জাতিক তৃণমুল মানবাধীকার সাহায্য সংস্থা যেটি প্রান্তিক স্তরের লোকেদের সহায়তার নিশ্চয়তা প্রদান করে যারা মিডিয়া এবং সরকারি মনোযোগ থেকে একদম বঞ্চিত।
বেগম স্থানীয় এবং জাতীয় মিডিয়াগুলোর সাথে কাজের পাশাপাশি, বিভিন্ন সম্প্রদায়ের সাথে নারী অধিকার নিয়ে বিভিন্ন সম্মেলনে সহ-আয়োজক ও বক্তা হিসেবে বক্তব্য রেখেছেন, এবং ব্রিটিশ বাংলাদেশী সম্প্রদায়কে শিল্পকলা এবং নেটওয়ার্কিং এর কাজে সমর্থন করেছেন। তিনি একজন প্যানেল বিশেষজ্ঞ, এবং তিনি মানবাধিকার নিয়ে দেশে এবং আন্তর্জাতিকভাবে উভয় ক্ষেত্রে বক্তব্য রেখেছেন। রেস্টলেস বিইং-এ আন্তর্জাতিক মিডিয়ার মনোযোগ ও বৈশ্বিক মতামত এবং মায়ানমার এর নিপীড়িত রোহিঙ্গা সম্প্রদায়কে সমর্থন এবং কিরগিজস্তান এর নারীদের মানবাধিকার নিয়ে তার কাজ বিশেষভাবে প্রশংসিত।
মে ২০১৪,নদিয়া আলী, বিবিসি এশিয়ান নেটওয়ার্ক-এ রোহিঙ্গা জনসংখ্যা সমস্যা বিষয়ে বেগমের সাক্ষাৎকার নেন।
২৭ আগস্ট ২০১৩, বেগম রেস্টলেস বিইং-এর সহ-প্রতিষ্ঠাতা মাবরুর উদ্দিন আহমেদকে বিয়ে করেন।
লুসি রহমান
লুসি রহমান একজন বাংলাদেশি বংশোদ্ভূত ব্রিটিশ কণ্ঠশিল্পী।
লুসি রহমান তৎকালীন পূর্ব পাকিস্তানের  ঢাকা শহরে (এখন বাংলাদেশ) জন্মগ্রহণ করেন তার পরিবার ঢাকার একটি সঙ্গীতজ্ঞ, শিল্পী ও কবি পরিবার হিসেবে বিখ্যাত। ছয় বছর বয়স থেকে তিনি তার পিতা লুতফর রহমানের কাছে ভারতীয় শাস্ত্রীয় এবং আধা-শাস্ত্রীয় গানের ওপর প্রশিক্ষণ নেওয়া শুরু করেন। তার পিতা ক্লাসিক্যাল গানের গায়ক হিসেবে বিখ্যাত ছিলেন। এছাড়া সফল সুরকার হিসেবেও তিনি প্রতিষ্ঠিত। তারপর লুসি রহমান নজরুল একাডেমী তে যান এবং সেখানে যেখানে তিনি ছয় বছর গবেষণা করেন এবং ডিপ্লোমা ডিগ্রী লাভ করেন।
১৯৮৩ সালে লুসি রহমান তার স্বামী মোহাম্মাদ হাবিব রহমানের সাথে লন্ডন, ইংল্যান্ড এ চলে যান। তাকে অসংখ্য টেলিভিশন অনুষ্ঠান, যেমন চ্যানেল ৪-এর "ইস্টার্ন আই" তে দেখা  যেত, সেই সাথে বেলজিয়াম, নেদারল্যান্ড ও মার্কিন যুক্তরাষ্ট্রতে বিভিন্ন অনুষ্ঠানে যেতেন।
১৯৯৮ সাল থেকে লুসি রহমান জাজ মিউজিক গ্রুপ গ্র্যান্ড ইউনিয়ন অর্কেস্ট্রার নেতৃস্থানীয় গায়িকা হিসেবে খ্যাত হন। তিনি বাংলাদেশ ও যুক্তরাজ্যের অসংখ্য মঞ্চ, টেলিভিশন এবং রেডিও তে অনুষ্ঠান করেছেন। তিনি গ্র্যান্ড ইউনিয়ন অর্কেস্ট্রার সাথে অনেক স্থানে ভ্রমণ করেছেন। এর মধ্যে যুক্তরাজ্যের ওয়েলস থিয়েটার, রানী এলিজাবেথ হল এবং Barbican সেন্টার  ও আছে।
লুসি রহমান যুক্তরাজ্যের মঞ্চেও নিজেই অনুষ্ঠান করেছেন। টেছাড়া বিভিন্ন আন্তর্জাতিক স্থান, যেমন এর মধ্যে উল্লেখযোগ্য হল নিউ ইয়র্ক সিটি, বার্লিন, ব্রাসেলস এবং প্যারিস শহর। এছাড়াও তিনি  বিবিসি এবং চ্যানেল 4 টেলিভিশনে  একক অনুষ্ঠান করেছেন অনেক। তিনি অনেক প্লেব্যাক গানের গায়িকা হিসেবেও গান গেয়েছেন।
২০১৫ সালে লুসি রহমান গায়ক হিসেবে আমিনা খৈয়াম এর ফেদেরিকো গার্সিয়া লোরকার নাটক "Yerma" করেন।
বঙ্গমহিলা
বঙ্গমহিলা কোন নারী সম্পাদিত বাংলা ভাষার প্রথম সাহিত্য সাময়িক পত্র। মোক্ষদায়িনী মুখোপাধ্যায় ছিলেন নারী-সম্পাদিত প্রথম বাংলা সাময়িকপত্রিকা বঙ্গমহিলার সম্পাদিকা। এটি ছিল একটি পাক্ষিক সাময়িক পত্র।
১২৭৭ বঙ্গাব্দের ১লা বৈশাখ (এপ্রিল ১৮৭০ ক্রিস্টাব্দ) এই পত্রিকাটি কলকাতায় প্রবর্তিত হয়েছিল। সম্পাদকীয়তে তিনি লিখেছিলেন এ পত্রিকা বঙ্গদেশের স্ত্রীলোকদিগের মুখস্বরূপ হইবে।
দ্বিতীয় চিন্তা
দ্বিতীয় চিন্তা ময়মনসিংহ থেকে প্রকাশিত একটি সাহিত্য পত্রিকা। ১৯৮৪ খ্রিস্টাব্দে এই পত্রিকাটি প্রবর্তন করেন কথাসাহিত্যিক ও সমাজকর্মী ইফ্‌ফাত আরা
রেখা ওয়াহিদ
রেখা ওয়াহিদ রহমান (; জন্ম: ১৯ জুন ১৯৭৫) একজন বাংলাদেশী বংশোদ্ভূত ইংরেজ ঔপন্যাসিক ও লেখিকা। তিনি চারটি উপন্যাস লিখেছেন। যার মধ্যে রয়েছে "দি এ টু জেড গাইড টু আরেঞ্জড ম্যারেজ", "সারিস অ্যান্ড দ্য সিটি" ও "মাই বলিউড ওয়েডিং"।
ওয়াহিদ ১৯৭৫ সালের ১৯ জুন যুক্তরাজ্যের লন্ডন শহরের শেপার্ড'স বুশে জন্মগ্রহণ করেন। তার পিতামাতা দুজনেই ব্রিটিশ বাংলাদেশী। তিনি ইউনিভার্সিটি অব লন্ডনের স্কুল অব ওরিয়েন্টাল অ্যান্ড আফ্রিকান স্টাডিস থেকে অর্থনীতি বিষয়ে স্নাতকোত্তর সম্পন্ন করেন এবং সেসময়ে তিনি সেখানকার ইসলামিক সোসাইটির কোষাধ্যক্ষ পদে দায়িত্ব পালন করেন।
লেখালেখির প্রতি তার ঝোঁক থেকে তিনি কর্পোরেট কনসালটেন্ট হিসেবে বিভিন্ন দেশে ভ্রমণ করেন। এরই মধ্যে তিনি হ্যারো রাইটার'স ক্লাবে এক পাঠসভায় একজন লিটারেরি এজেন্টের নজরে পড়েন।
২০০৫ সালের অক্টোবর মাসে মনসুন প্রেস রেখা ওয়াহিদের প্রথম উপন্যাস "দি এ টু জেড গাইড টু আরেঞ্জড ম্যারেজ" প্রকাশ করে। ২০১০ সালের এপ্রিলে তার দ্বিতীয় উপন্যাস "সারিস অ্যান্ড দ্য সিটি" লিটল ব্ল্যাক ড্রেস থেকে প্রকাশিত হয়। একই বছর জুনে তার তৃতীয় উপন্যাস "অ্যাডাম আকবর – মাস্টার অব পোভার্টি" পারফেক্ট পাবলিশার্স থেকে প্রকাশিত হয় ও ডিসেম্বরে লিটল ব্ল্যাক ড্রেস তার চতুর্থ উপন্যাস "মাই বলিউড ওয়েডিং" প্রকাশ করে। তার রচনাসমূহ উত্তম পুরুষে বর্ণিত। তার লেখার ধরণ প্রাচীন ঐতিহ্যের সাথে বর্তমান জ্ঞানের যোগসূত্র স্থাপন করেছে বলে বর্ণনা করা হয়।
২০০৫ সালের জুনে রেখা ওয়াহিদ ও রবিনা খান দুজনে মিলে মনসুন প্রেস প্রতিষ্ঠা করেন। মনসুন প্রেসের মাধ্যমে তিনি যুক্তরাজ্যের আর্ট কাউন্সিল ও পেঙ্গুইন গ্রুপের সাথে ব্রিটিশ নৃতাত্বিক ও মুসলিম সাহিত্য সংগ্রহ করেন। তার আগে তিনি "বাংলা মিরর"-এর কলামিস্ট হিসেবে কর্মরত ছিলেন। এছাড়া তিনি বাঙালি কমিউনিটি সংঘের কোষাধ্যক্ষ পদে দায়িত্বরত ছিলেন। বর্তমানে তিনি এমবিএ লিটারেরি এজেন্সির সাথে জড়িত আছেন।
২০০৬ সালে রেখা ওয়াহিদ লন্ডনের একটি সাহিত্যসভায় বক্তব্য পেশ করেন। ২০০৭ সালে তিনি স্পিটালফিল্ডে একটি সাহিত্যসভায় বক্তব্য পেশ করেন। ২০০৬ সালে তাকে এশিয়ান ওম্যান ম্যাগাজিন "ফেসেস টু ওয়াচ" হিসেবে উল্লেখ করে। তিনি বিবিসি এশিয়ান নেটওয়ার্ক-এর নারী বিষয়ক অনুষ্ঠানের নিয়মিত অতিথি, যেখানে তিনি পশ্চিমা ব্রিটিশ এশিয়ানদের সাহিত্য ও সামাজিক বিভিন্ন ব্যাপার নিয়ে কথা বলেন।
শাহনাজ মুন্নী
শাহনাজ মুন্নী (জন্ম ১৯৬৯, ঢাকা) একজন বাংলাদেশি সাংবাদিক, কবি ও লেখক। জানুয়ারি ২০১৬ থেকে তিনি ঢাকায় অবস্থিত টেলিভিশন চ্যানেল নিউজ টুয়েন্টিফোরের প্রধান বার্তা সম্পাদক হিসেবে কাজ করছেন। শিশুকল্যাণ বিষয়ে তিনি বিশেষ আগ্রহ সংরক্ষণ করেন।
মুন্নী ১৯৬৯ সালের ৮ই ফেব্রুয়ারি ঢাকায় জন্মগ্রহণ করেন। তিনি ঢাকার হলিক্রস কলেজে উচ্চ মাধ্যমিক সম্পন্ন করেন। এরপর ১৯৯৪তে ঢাকা বিশ্ববিদ্যালয়ে সামাজিক বিজ্ঞান বিভাগে পড়াশোনা শুরু করেন। গ্রাজুয়েশনে থাকাকালীন, তার কর্মজীবন শুরু হয় ১৯৯৯তে একুশে টেলিভিশন চালু হওয়ার সময় সাংবাদিক হিসেবে। ২০০৩ সালে তিনি এটিএন বাংলার সিনিয়র রিপোর্টার হিসেবে যোগ দেন। পরবর্তীতে নিউজ টুয়েন্টিফোরে তিনি বিশেষ সংবাদদাতা হিসেবে যোগ দেন। ২০১৬ সালে তাকে সিনিয়র বার্তা সম্পাদক পদে উন্নীত করা হয়।
২০০৬ সালের সেপ্টেম্বরে তিনি ছিলেন ২০জন বিশিষ্টজনের একজন যারা ইউনিসেফের শিশু অধিকার কবিতা উৎসবে অবদান রেখেছেন। এই উৎসবের লক্ষ্য ছিল শিশু-অধিকারের প্রতি সামজিক দৃষ্টিভঙ্গির উন্নয়ন। শিশুদের শিরিশ শোঁকার নেশার উপর সংবাদ উপস্থাপন করায় তিনি ২০০৯তে, মীনা মিডিয়া এওয়ার্ডসে দ্বিতীয় পুরস্কার অর্জন করেন। যেহেতু আমাদের গণমাধ্যম প্রাথমিকভাবে প্রাপ্তবয়স্কদের দর্শক হিসেবে প্রাধান্য দেয়, তাই শিশুদের উপর সংবাদ পরিবেশন একটি কঠিন কাজ বলে তিনি মনে করেন। তিনি বলেন, "গণমাধ্যমের অনেক সুযোগ রয়েছে শিশু উন্নয়নের ক্ষেত্রে, কিন্তু এর আগে আমাদের আচরণ ও মানসিক লক্ষ্য ঠিক করতে হবে যারা গণমাধ্যমের সিদ্ধান্ত প্রণয়ন পরররযায়ে আছেন তাদেরকে।"  ২০১৩তে, তিনি MCHIP  (মাতৃ ও শিশু স্বাস্থ্য ইন্টিগ্রেটেড প্রোগ্রাম) এর একজন প্রতিনিধি হিসেবে দায়িত্ব পালন করেন। সেভ দ্যা চিলড্রেন প্রজেক্টের জন্য ৫০টি সাফল্যগাথা সংগ্রহ করেন আজমিরিগঞ্জ এবং নবীগঞ্জ উপজেলা ঘুরে। মুন্নী বাংলাদেশে যক্ষ্মা প্রতিরোধেও তার নিজক্ষেত্র থেকে অবদান রেখেছেন।
লেখক হিসেবে, তিনি একজন কবি, একজন প্রাবন্ধিক এবং ছোটগল্প লেখক। তিনি শিশুদের জন্য লিখে থাকেন।"জ্বিনের কান্না", তার প্রথম ছোটগল্পের বই যেটি ১৯৯৭ সালে প্রকাশিত হয়েছিল। গোয়েত্থে ইন্স্টিটিউটের অধীনে আয়োজিত "কবিদের অনুবাদে কবিরা" প্রজেক্টে মুন্নী অংশগ্রহণ করেছিলেন। এই প্রজেক্টে ভারতীয় এবং দক্ষিণ এশীয় ভাষাসমূহকে জার্মান কবিতার সাথে পরিচয় করিয়ে দেয়া হয়েছিল, অর্থাৎ ঐসকল ভাষার কবিতাকে জার্মান ভাষায় রূপান্তর করা হয়েছিল। তার বেশ কয়েকটি কবিতা জার্মানে রূপান্তর করা হয়েছিল, আবার তিনিও আধুনিক জার্মান কবি হেন্ড্রিক জ্যাকসনের কবিতা অনুবাদ করেছিলেন।
ঢাকা বিশ্ববিদ্যালয়ের একজন সামাজিকবিজ্ঞানের গ্রাজুয়েট হিসেবে মুন্নী লেখক ও সমালোচক আজফার হুসাইনের সাথে গবেষণা করেছেন।
হুসনা বানু খানম
হুসনা বানু খানম (ফেব্রুয়ারি ১৮, ১৯২২ - মে ৩০, ২০০৬) ছিলেন একজন বাংলাদেশী শিক্ষাবিদ, লেখিকা ও নজরুল সঙ্গীত শিল্পী। তিনি ছিলেন বাঙালি মুসলিম নারী সাংবাদিকতার একজন অগ্রপথিক। ১৯৯৯ সালে বাংলাদেশ সরকার তাকে সঙ্গীতে অবদানের জন্য একুশে পদক-এ ভূষিত করে এবং ২০০৪ সালে নারীদের আর্থসামাজিক উন্নতিতে অবদানের জন্য তিনি বেগম রোকেয়া পদক লাভ করেন।
হুসনা বানু খানম তৎকালীন ব্রিটিশ ভারতের (বর্তমান বাংলাদেশ) পাবনা জেলার এক মুসলিম পরিবারে জন্মগ্রহণ করেন। তার পিতা আবু ইউসুফ মোহাম্মদ সিদ্দিক হোসেন খান লোহানী ছিলেন সাংবাদিক ও সাহিত্যিক। মাতা ফাতেমা লোহানী ছিলেন একজন শিক্ষিকা। দুই ভাই ফজলে লোহানী ও ফতেহ লোহানী ছিলেন সাংস্কৃতিক ব্যক্তিত্ব। ছেলেবেলা থেকে তিনি সঙ্গীতে আগ্রহী ছিলেন ও নিয়মিত সঙ্গীত চর্চা করতেন। কবি গোলাম মোস্তফা তাকে একটি হারমোনিয়াম উপহার দিয়েছিলেন। কবি কাজী নজরুল ইসলাম যখন বাকরুদ্ধ ছিলেন তিনি তার বাসায় গিয়ে তাকে গান শুনিয়ে আসতেন।
হুসনা বানু বেগম রোকেয়া সাখাওয়াত মেমরিয়াল স্কুলে পড়াশুনা করেন। সপ্তম শ্রেণীতে পড়াকালীন তার বিয়ে হয়ে গেলেও তিনি পড়াশুনা চালিয়ে যান। ১৯৫৯ সালে তিনি ঢাকা বিশ্ববিদ্যালয় থেকে দর্শন বিষয়ে স্নাতকোত্তর সম্পন্ন করেন এবং বৃত্তি নিয়ে যুক্তরাষ্ট্রে চলে যান। সেখানে তিনি আর্ট এ্যান্ড ক্রাফটস বিষয়ে এমএস সম্পন্ন করেন।
যুক্তরাষ্ট্র থেকে ফিরে এসে তিনি ঢাকার গার্হস্থ অর্থনীতি কলেজে অধ্যাপিকা হিসেবে যোগ দেন। পাশাপাশি তিনি সাংবাদিকতা করতেন। তিনি ছিলেন প্রথম মুসলমান চলচ্চিত্র নারী সাংবাদিক এবং ১৯৬৭ সালে গঠিত পাকিস্তান সাংবাদিক সমিতির প্রতিষ্ঠাতা সদস্য। বেগমসহ বিভিন্ন পত্রিকায় তার লেখা ছাপা হত। তিনি বেগম পত্রিকার চলচ্চিত্র পাতার দায়িত্বে ছিলেন।
হুসনা বানু অল ইন্ডিয়া রেডিওতে কোন অডিশন ছাড়াই গান গাওয়ার সুযোগ পান। কলকাতায় থাকাকালীন তিনি রবীন্দ্র সঙ্গীত চর্চা করতেন এবং সেখানে সুনাম অর্জন করেন। তিনি নিজেকে কলকাতা বেতারের একজন অন্যতম অগ্রণী মুসলমান শিল্পী হিসেবে প্রতিষ্ঠিত করেন। ১৯৫০ সালে তিনি কলকাতা থেকে ঢাকায় ফিরে আসেন এবং স্থায়ীভাবে বসবাস শুরু করেন। ঢাকায় এসেও তিনি সঙ্গীত চর্চা চালিয়ে যান এবং বেতারে সঙ্গীত পরিবেশন করতেন। বেতারের পাশাপাশি তার ভাই ফতেহ লোহানী পরিচালিত "আকাশ আর মাটি" এবং "আসিয়া" চলচ্চিত্রে তিনি প্লেব্যাকও করেন।
হুসনা বানু ২০০৬ সালের ৩০ মে মৃত্যুবরণ করেন। ২০০৭ সালের আগস্ট মাসে তার জীবনী নিয়ে একটি স্মারক গ্রন্থ "পথিকৃৎ সাংস্কৃতিক ব্যক্তিত্ব হুসনা বানু বেগম" প্রকাশিত হয়।
হোসনে আরা শাহেদ
হোসনে আরা শাহেদ () হলেন একজন বাংলাদেশী লেখক, কলাম লেখিকা, সম্পাদক, শিক্ষাবিদ। তিনি ঢাকার শেরেবাংলা বালিকা মহাবিদ্যালয়ের প্রাক্তন অধ্যক্ষ ছিলেন।
হোসনে আরা ঢাকা বিশ্ববিদ্যালয়ের দর্শন বিভাগ থেকে স্নাতকোত্তর সম্পন্ন করেন। পরে ঢাকার শেরেবাংলা বালিকা মহাবিদ্যালয়ে অধ্যাপনা শুরু করেন। শেরেবাংলা বালিকা মহাবিদ্যালয়ের অধ্যক্ষ হিসেবে তিনি কর্মজীবন থেকে অবসর নেন।
হোসনে আরার লেখার প্রধান বিষয়বস্তু হলো মানুষ, মাতৃভূমি, মাতৃভাষা এবং দারিদ্র পীড়িত মানুষের জীবনযুদ্ধ। ২০১২ সালের বইমেলায় প্রকাশির তার "বাংলাদেশে বাংলাভাষা" গ্রন্থে তিনি মাতৃভাষা হিসেবে বাংলা এবং শুদ্ধ বাংলা চর্চার গুরুত্ব তুলে ধরেছেন। ২০১৬ সালে ফেব্রুয়ারিতে প্রকাশিত "শত পাতা" গ্রন্থে ছোট ছোট অনুভূতির সচেতন উপলব্ধিতে কিছু শিক্ষণীয় বিষয় তুলে ধরেছেন। তার গল্প "সরোজিনীর ছবি" দিল্লী বিশ্ববিদ্যালয়-এর আধুনিক ভারতীয় ভাষা ও সাহিত্য শিক্ষা বিভাগে পড়ানো হয়।
ব্যক্তিগত জীবনে হোসনে আরা এ. এফ. শাহেদ আলীর সহধর্মিণী। এই দম্পতির দুই ছেলে এবং এক মেয়ে।
তিনি গণবিশ্ববিদ্যালয়-এর একজন ট্রাস্টি মেম্বার।
সাহারা খাতুন
সাহারা খাতুন (জন্ম: ১ মার্চ ১৯৪৩) হলেন বাংলাদেশি রাজনীতিবিদ ও সাবেক মন্ত্রী। এছাড়াও তিনি একজন সংসদ সদস্য এবং তিনি আওয়ামী লীগের আইন সচিব ছিলেন।
তিনি ১লা মার্চ ১৯৪৩ সালে ঢাকার কুর্মিটোলার জন্ম গ্রহণ করেন। তার পিতা-মাতা হলেন যথাক্রমে, আব্দুল আজিজ ও টুরজান নেসা। তিনি বি.এ এবং এল.এল. বি ডিগ্রী আর্জন করেন। তিনি আওয়ামী লীগের প্রেসিডিয়াম সদস্য, বাংলাদেশ আওয়ামী আইনজীবী পরিষদের প্রতিষ্ঠাতা সভাপতি, এবং বাংলাদেশ মহিলা পরিষদের সাধারণ সম্পাদক। এছাড়াও তিনি আন্তর্জাতিক মহিলা আইনজীবী সমিতি ও আন্তর্জাতিক মহিলা জোটের সদস্য। তিনি বাংলাদেশ সুপ্রিম কোর্টে একজন আইনজীবী হিসেবে তাঁর কর্মজীবন শুরু করেন।
সাহারা খাতুন ছাত্র জীবনেই রাজনীতিতে যুক্ত হন। তিনি বর্তমানে একজন সংসদ সদস্য তিনি বাংলাদেশ সরকারের প্রথম মহিলা স্বরাষ্ট্র মন্ত্রী, এবং ডাক ও টেলিযোগাযোগ মন্ত্রী নির্বাচিত হয়েছিলেন।
সাহারা খাতুন আবারো গ্রেফতার হন বর্তমান প্রধানমন্ত্রী শেখ হাসিনার সাথে। তিনি হলেন কল্যাণমূলক রাজনীতির অগ্রদূত ও শেখ হাসিনার প্রিয় ব্যক্তি। তত্ত্বাবধায়ক সরকারের সময় সাহারা নিজে রাজনৈতিক অপরাধে অভিযুক্ত হয়েছিলেন।
বাংলাদেশের সাধারণ নির্বাচন, ২০০৮ এর নির্বাচনি তথ্য বের হলে দেখা যায়, তিনি আওয়ামী লীগের প্রার্থী হিসেবে ঢাকা-১৮ হতে নির্বাচিত হয়েছেন। তিনি আনন্দিত হয়ে জনগণকে তার দেয়া প্রতিশ্রুতি; সড়ক পুননির্মাণ ও ড্রেন সংস্করণের কথা পুনরায় ব্যক্ত করেন। বিজয় লাভ করার পর। আর তিনি বাংলাদেশ সরকারের স্বরাষ্ট্র মন্ত্রী মনোনীত হন। তিনি ৬ ই জানুয়ারি ২০০৯ সালে তার দফতরে প্রবেশ করেন। 
২০১২ সালে মন্ত্রণালয়ের রদবদল ঘটলে তিনি বাংলাদেশ সরকার এর "স্বরাষ্ট্র মন্ত্রণালয়" হতে ডাক ও টেলিযোগাযোগ মন্ত্রণালয়ের দায়িত্ব গ্রহন করেন।
সাহারা খাতুন তার স্বরাষ্ট্র মন্ত্রণালয়ের মেয়াদ শেষ করতে বাধ্য হন কিছু বিতর্কের জন্য।
২০০৯ সালের সময় বিডিআর বিদ্রোহ, শুরু হলে তিনি দ্বন্দ্ব সমাধানে নেতৃত্ব করেন। বিদ্রোহীদের খারাপ দিকটার সুরাহা করেন, যেটা সৈনিকদের পক্ষে ও বাংলাদেশ রাইফেল অফিসারদের বিরুদ্ধে। যারা বাংলাদেশের আধাসামরিক সীমান্ত রক্ষী বাহিনী। তিনি সেখানে বাংলাদেশ রাইফেল এর ক্যাম্পাসের নিকট গিয়েছিলেন। তাদের মাঝে আপসের জন্য উদ্দীপনা মূলক কথা বলেন এবং বিদ্রোহীদের অস্ত্র জমা দিতে বলেন।
এ ঘটনার ফলে ৫৩ জন সেনা কর্মকর্তা ও ৩ জন সেনা পরিবারের সদস্য নিহত হয়।
এই সময়ে বাংলাদেশ রাইফেলকে স্বরাষ্ট্র মন্ত্রণালয় অন্তবিচারের কাঠগরায় দাড় করায়। সাহারা খাতুন বিশেষভাবে নিন্দিত হন তার বিডিআর গণহত্যার ব্যর্থতার জন্য।
রাখি বিড়লা
রাখি বিড়লা (জন্ম ১৯৮৭) একজন ভারতীয় রাজনীতিক। তিনি আম আদমি পার্টির সদস্য। ২০১৩ সালের দিল্লী বিধানসভার নির্বাচনে রাখি বিড়লা দিল্লীর মংগলপুরী বিধানসভা কেন্দ্র থেকে বিধায়িকা হিসাবে নির্বাচিত হন। রাখি আম আদমী পার্টি থেকে জয় লাভ করা কনিষ্ঠতম বিধায়ক এবং তিনি অরবিন্দ কেজরিওয়ালের নেতৃত্বে গঠিত দিল্লীর মন্ত্রীসভায় নারী ও শিশু, সমাজ কল্যাণ এবং ভাষা দপ্তরের ক্যাবিনেট মন্ত্রী ছিলেন। ১০ জুন ২০১৬ থেকে বিড়লা দিল্লী বিধানসভার ডেপুটি স্পীকার পদে আসীন। দিল্লী বিধানসভার সর্বকনিষ্ঠ ডেপুটি স্পীকার তিনি৷
রাখি বিড়লার জন্ম হয়েছিল দিল্লীতে। তাঁর পিতা ভূপেন্দ্র সিং বিধলান ও মাতা শীলা। তাঁর দশম শ্রেণীর প্রশংসাপত্রে স্কুল কর্মকর্তারা ভুলক্রমে তাঁর পদবী 'বিধলান'এর পরিবর্তে 'বিড়লা' লেখায় তিনি বিড়লা পদবীটিই গ্রহণ করেন। পিতামাতার চার কন্যা সন্তানের মধ্যে রাখি কনিষ্ঠতম। তিনি গণসংযোগ বিষয়ে স্নাতকোত্তর ডিগ্রীধারী। রাখির পরিবারের পূর্বের চারটি প্রজন্মই সমাজসেবার সাথে জড়িত। তাঁর প্রপিতামহ সমাজসেবক হওয়ার সাথে সাথে তাঁর পিতামহ ভারতবর্ষের স্বাধীনতা আন্দোলনের সংগ্রামী ছিলেন।
রাজনীতিতে প্রবেশের আগে রাখি একটা ব্যক্তিগত বার্তা টেলিভিশন চ্যানেলের (জৈন টিভি) সাংবাদিক হিসাবে কর্মজীবন আরম্ভ করেছিলেন। কয়েকটি সমাজসেবী সংগঠনের সাথে যৌথভাবে কর্মরত রাখি তাঁর নিজের সম্প্রদায় - বাল্মিকী সম্প্রদায়ের হয়েও কাজ করেন।
২০১৩ সালের দিল্লী বিধানসভার নির্বাচনে রাখি তাঁর প্রতিদ্বন্দ্বী কোটিপতি প্রার্থী রাজ কুমার চৌহান ১০,৫৮৫ টা ভোটের ব্যবধানে পরাস্ত করেন । চৌহান শীলা দীক্ষিত নেতৃত্বাধীন সরকারের গড়কাপ্তানি বিভাগের মন্ত্রী ছিলেন ও ১৯৯৩ সাল থেকে পরপর চারবার ভারতীয় জাতীয় কংগ্রেসের প্রার্থী হিসেবে দিল্লী বিধানসভা থেকে নির্বাচিত হয়েছিলেন। রাখি বিড়লা দিল্লীর ইতিহাসের কনিষ্ঠতম ক্যাবিনেট মন্ত্রী ছিলেন।
২০১৪ লোকসভা নির্বাচনে, তিনি ভারতের অন্যান্য প্রার্থীদের তুলনায় সর্বোচ্চ ভোট পেয়ে বিজেপি প্রার্থীকে পরাজিত করেন। ১০ জুন ২০১৬ থেকে বিড়লা দিল্লী বিধানসভার ডেপুটি স্পীকার পদে আসীন। দিল্লী বিধানসভার সর্বকনিষ্ঠ ডেপুটি স্পীকার তিনি৷
নাজনীন রহমান
নাজনীন রহমান (সিবিই FMedSci) একজন ব্রিটিশ জেনেটিসিস্ট। বিশেষভাবে তিনি ক্যান্সার নিয়ে গবেষণা করেন। তিনি ইনস্টিটিউট অব ক্যান্সার রিসার্চ এর জেনেটিক্স এবং এপিডেমিওলজি বিভাগের প্রধান।
১৯৯১ সালে নাজনীন রহমান অক্সফোর্ড বিশ্ববিদ্যালয় থেকে মেডিসিন বিভাগে পাশ করেন। এরপর ১৯৯৯ সালে আণবিক জেনেটিক্স এর ওপর পিএইচডি করেন। পিএইচডির বিষয় ছিলো "Wilms' tumor susceptibility gene FWT1"। ক্লিনিক্যাল জেনেটিক্স এর বিশেষজ্ঞ প্রশিক্ষণ এ ২০১১ সালে তিনি তার সার্টিফিকেট কোর্স শেষ করে।
স্যার রিচার্ড ডল ভিত্তিক ইনস্টিটিউট অব ক্যান্সার রিসার্চের জেনেটিক্স এবং এপিডেমিয়লোজীর প্রধান হিসেবে তিনি কাজ করেন। ক্যান্সার হওয়ার জেনেটিক প্রক্রিয়া নিয়ে তিনি গবেষণা করেন। বিশেষভাবে পেডিয়াট্রিক ক্যান্সার বা স্তন ক্যান্সার নিয়ে তিনি কাজ করেন। তার গবেষণার মাধ্যমে এনএইচএস রোগীদের জন্য উন্নত স্ক্রীনিং চিকিত্সার ব্যাবস্থা করা হয়। এছাড়া বিরল ক্যান্সার জেনেটিক্স নিয়েও আন্তর্জাতিকভাবে কাজ করেন।"ফসল জিনোমের" কাজ নিয়ে তিনি ব্লগও তৈরী করেছেন।
তিনি রয়েল মার্সডেন এবং সেন্ট জর্জেস হাসপাতালে ক্লিনিকাল প্রধান হিসেবে দায়িত্ব পালন করেন। তিনি সেখানে ক্যান্সার জেনেটিক্স সেবা প্রদান করতেন।
২০১০ সালে নাজনীন রহমান অ্যাকাডেমি অফ মেডিক্যাল সায়েন্সেসের 'ফেলো' হিসেবে নির্বাচিত হন। ২০১৪ সালের এপ্রিল মাসে বিবিসি ওম্যান'স হওয়ার-এ তিনি ব্রিটেনের তৃতীয় সবচেয়ে প্রভাবশালী মহিলা হিসেবে তালিকাভুক্ত হন। এরপর ২০১৬ সালের ফেব্রুয়ারিতে ব্রিটিশ মুসলিম পুরস্কার পান। বিজ্ঞান ও ইঞ্জিনিয়ারিং এ সেবা প্রদানের জন্য তাকে এই পুরস্কার দেওয়া হয়।
২০১৬ সালে নাজনীন রহমানের জন্মদিনে তাকে সম্মানিত করার জন্য কমান্ডার অব দ্য অর্ডার অব দ্য ব্রিটিশ এম্পায়ার (সিবিই) হিসেবে নিয়োগ দেওয়া হয়।
নাজনীন রহমান একজন গায়িকা এবং গীতিকার,২০১৪ সালের মধ্যে তার একটি এলবাম প্রকাশ করার পরিকল্পনা ছিলো।
কবিতা সিংহ
কবিতা সিংহ ( ১৯৩১-১৯৯৮) একজন বাঙ্গালী কবি, গল্পকার ও ঔপন্যাসিক। জীবিকাসূত্রে তিনি ছিলেন একজন প্রথিতযশা সাংবাদিক। বিংশ শতাব্দীর শেষার্ধে সক্রিয় এই কবি-সাংবাদিক ছিলেন আধুনিক কর্মজীবী সৃজনশীল নারীর মডেল। তিনি কখনও কখনও ছদ্মনাম সুলতানা চৌধুরী ব্যবহার করেছেন। তিনি একজন নারীবাদী লেখিকা।
তাঁর জন্ম ১৬ অক্টোবর, ১৯৩১ খ্রিস্টাব্দে কলকাতার ভবানীপুরে। মা অন্নপূর্ণা সিংহের অনুপ্রেরণাতে কৈশোরেই তাঁর কবিতা লেখা আর ছবি অাঁকতে শেখা।মাত্র কুড়ি বছর বয়সে সহপাঠী বিমল রায় চৌধুরীকে বিয়ে করেন কবিতা।
তিনি আকাশবাণীর ‘শ্রবণী’ অনুষ্ঠানের প্রোডিউসার হিসেবে কাজ করেছেন।
১৯৪৬এ তার প্রতম কবিতা প্রকাশিত হয়। তার সম্পর্কে বলা হয়েছে, তাঁর চিন্তা-চেতনা, জীবন দর্শন এবং ভাবনাভঙ্গী সমসময়ের থেকে অনেকখানি এগিয়ে ছিল। তাঁর স্বরে ও বক্তব্যে প্রতিধ্বনিত হতো সুগভীর আত্মপ্রত্যয়। সমাজের একপার্শ্বিকতাকে ভেঙে তিনি নতুন ভবিষ্যতের স্বপ্ন ব্যক্ত করেছেন। তাঁর কবিতার পঙ্ক্তিতে পঙ্ক্তিতে আত্ম-অন্বেষণের প্রশ্ন উত্থাপিত হয়েছে।
তাঁর কাব্যগ্রন্থের সংখ্যা তিনটি। তাঁর প্রথম উপন্যাস "পাপপুণ্য পেরিয়ে" প্রকাশিত হয় ১৯৬৪ খ্রিস্টাব্দে। এটি একটি মনস্তাত্ত্বিক যাতে আধুনিক দাম্পত্য জীবনের জটিলতা নিয়ে অভূতপূর্ব দৃষ্টিপাত রয়েছে।
কানিজ আলী
কানিজ আলী (জন্মঃ জুলাই, ১৯৮৫) একজন বাংলাদেশি-ব্রিটিশ মেকআপ শিল্পী এবং ফ্রিল্যান্স বিউটি কলামলেখক। তিনি "কানিজমেকআপ" এবং "কানিজমেকআপ ট্রেইনিং একাডেমি"র প্রতিষ্ঠাতা পরিচালক।
আলী বাংলাদেশে জন্মগ্রহণ করেন। তার জন্মের কিছু পরেই তার পিতামাতা ইংল্যান্ডের লন্ডনে চলে যান এবং সেখানে পশ্চিম লন্ডনে বসবাস করেন। পাঁচ ভাইবোনের মধ্যে তিনি সবাই বড়। একটি মুসলিম বাড়িতেই তারা বড় হন।
১৩ বছর বয়সে আলী শিশুতোষ প্রকাশনায় কবিতা লেখেন এবং প্রতিযোগিতায় জয়লাভ করেন। মাধ্যমিক শিক্ষাকালীন তিনি ভালো গ্রেড পেতেন।
অক্সব্রিজ কলেজে আলী পূর্ণাঙ্গরূপে পড়াশোনার পাশাপাশি একটি ফাউন্ডেশন কোর্সও করেন। ২০০৭ সালে তিনি ইউনিভার্সিটি কলেজ লন্ডন থেকে এলএলবি ল কোর্স পাস করেন। পরবর্তীতে তিনি লন্ডনের চ্যান্সেরি লেন ভিত্তিক আন্তর্জাতিক আইন ফার্ম বার্ড অ্যান্ড বার্ডে কাজ করেন।
আলী কর্মজীবনে আইনজীবী হতে চাইলেও পরবর্তীতে কসমেটিকস ক্ষেত্রে নিজের কাজের কিছু প্রকাশনার পর এ দিকেই ক্যারিয়ার গঠন করার প্রতি ঝোঁকেন। একই সময়ে তিনি ফেনচার্চ ক্লোথিং এর সাথেও তিনি কাজ করার সুযোগ পান।
"এশিয়ানা", "এশিয়ানা ওয়েডিং", "এশিয়ান ম্যাগাজিন", "এশিয়ান ব্রাইড", "ফ্যানফেয়ার", "এশিয়ান ওয়েডিং ডিকশনারি", "রেমিডি", "শাউট", "ইস্টার্ন আই", "দ্য মুসলিম পেপার" এবং "লন্ডন বাংলা"সহ নানা ম্যাগাজিনে তাঁর কাজগুলো প্রকাশিত হয়।
২০০৭ সালের অক্টোবরে আলী "কানিজমেকআপ" প্রতিষ্ঠা করেন, যা বিভিন্ন সামগ্রী উৎপাদনসহ নানাবিধ প্রকল্প গ্রহণ করে থাকে।
২০০৯ সালের অক্টোবরে তিনি "কানিজমেকআপ ট্রেইনিং একাডেমি" প্রতিষ্ঠা করেন। অনেকেই তার কাছ থেকে মেকআপ বিষয়ক পরামর্শ চাইতেন, তাদের জন্যেই তিনি এ একাডেমি প্রতিষ্ঠা করেন। তিনি সেখানে বছরজুড়েই কর্মশালা নিয়ে থাকেন। সেইসাথে মেকআপ, ফ্যাশন এবং বধূসাজ বিষয়েও শিখিয়ে থাকেন।
মে, ২০১০ সালে তিনি "কানিজমেকআপ টীম" নামক মেকআপ শিল্পীদের একটি দল গঠন করার সিদ্ধান্ত গ্রহণ করেছিলেন। এর মাধ্যমে নতুন শিল্পীরা প্রধান ফ্যাশন ক্যাটওয়াক ও অনুষ্ঠানের বাইরেও তাদের দক্ষতা বাড়াতে পারেন। তবে তার ব্যস্ততার কারণে বর্তমান এ দলটি তার কিছু প্রকল্প দেখাশোনা করে। তাঁর একটি মডেল ও চিত্রগ্রাহকদেরও দল রয়েছে যা তার জন্য কাজ করে।
২০০৮ সালের নভেম্বর মাসে আলী এশিয়ান স্টাইল অ্যাওয়ার্ডে "দ্য বেস্ট মেকআপ আর্টিস্ট অ্যাওয়ার্ড" এর জন্য মনোনীত হন। ২০১১ সালের নভেম্বরে তিনি লন্ডনের পার্ক লেনের লন্ডন হিল্টন পার্কে অনুষ্ঠিত আন্তর্জাতিক এশিয় ফ্যাশন পুরস্কারে "সেরা মেকআপ শিল্পী" বিভাগের পুরস্কার লাভ করেন।
নাজিয়া খানম
নাজিয়া খানম, OBE, DL (; জন্ম ১৯৪৩) হচ্ছেন একজন বাংলাদেশী ব্রিটিশ ব্যবস্থাপনা পরামর্শক, গবেষক, বৈচিত্র্যময় সমতার পরিচালক, লুটনের জাতীয় স্বাস্থ্য সেবার নন-এক্সিকিউটিভ ডিরেক্টর এবং বিভিন্ন স্বেচ্ছাসেবক সম্প্রদায় প্রতিষ্ঠানের সদস্য।
খানম বরিশাল, বঙ্গভঙ্গ (বর্তমান বাংলাদেশ), ব্রিটিশ ভারত-এ জন্মগ্রহণ করেন। তার সঠিক জন্ম তারিখ জানা যায়নি কেননা ঐ সময়ে নির্দিষ্ট কোন কাজে অনুরোধ ছাড়া বার্থ সার্টিফিকেট প্রদান করা হত না। তার বাবার নামানুকরনে তার নাম রাখা হয়, তিনি খুব ছোট থাকতেই তার বাবা মারা যান। তিনি তার পরিবারের সাথে ঢাকার চরফ্যাশনে চলে আসেন এবং সেখানেই বেড়ে উঠেন। ১৯৮০ সালের শুরুর দিকে তিনি তার পরিবারকে, লুটন, বেডফোরডশায়ার, ইংল্যান্ড নিয়ে আসেন।
খানম ঢাকা বিশ্ববিদ্যালয় থেকে রাষ্ট্র বিজ্ঞানে বিএ এবং এমএ ডিগ্রী গ্রহণ করেন, এবং লন্ডন বিশ্ববিদ্যালয়ের, স্কুল অফ ওরিয়েন্টাল এন্ড আফ্রিকান স্টাডিজ থেকে ইতিহাস বিষয়ের উপর পিএইচডি নেন।
তিনি দীর্ঘ দিন প্রভাষকের পদে কাজ করেছেন এবং পরবর্তীতে বাংলাদেশের ইডেন মিহিলা কলেজ এবং ঢাকা বিশ্ববিদ্যালয়ের সহকারী প্রফেসরের দায়িত্বে আসেন।
১৯৯৬ সালে, খানম একটি স্বাধীন আন্তর্জাতিক সমান সুযোগসন্ধানী ব্যবস্থাপনা, গবেষণা এবং প্রশিক্ষণ কেন্দ্র প্রতিষ্ঠা করেন। তিনি লুটনের জাতীয় স্বাস্থ্য সেবার নন-এক্সিকিউটিভ ডিরেক্টর।
১৯৮৩ সাল থেকে, খানম সারা যুক্তরাজ্য জুড়ে সাম্প্রদায়িক ক্ষমতায়নের লক্ষে বিভিন্ন সম্প্রদায়ের সাথে তাদের উন্নয়ন ও ক্ষমতায়নের কাজ করে আচ্ছেন। পাঁচটি ইংলিশ স্থানীয় কতৃপক্ষের সাথে ব্যবস্থাপনার উপর তার দীর্ঘদিনের অভিজ্ঞতা রয়েছে। তিনি কতিপয় সিদ্ধান্ত-প্রণয়ন এবং সাম্প্রদায়িক-ক্ষমতায়ন প্রতিষ্ঠানের গুরুত্বপূর্ণ ব্যক্তি, যেমন: লুটনের প্রাইমারী ট্রাস্ট কেয়ারের নন-এক্সিকিউটিভ ডিরেক্টর, কর্পোরেশন সদস্য, এবং লুটন সিক্সথ ফর্ম কলেজ এর গভর্নর। তিনি লুটনের কতিপয় সাম্প্রদায়িক দলের সভাপতিও। আরো এসব দলের সভাপতি,তাদের মধ্যে রয়েছে- লুটন অল উইমেন্স সেন্টার, লুটন মাল্টি-কালচারাল উইমেন্স কোয়ালিশন, এমনকি লুটন বাংলাদেশ হেল্পিং হ্যান্ড এবং পূর্বাচল সহ দলগুলোর। তিনি একটি সরকারি মুসলিম মহিলা উপদেষ্টা গ্রুপের সদস্য এবং পূর্বের অঞ্চলসমূহের সরকারি সমপর্যায়ের প্রতিনিধি।
খানম জাতিগত সংখ্যালঘুদের বিষয়ে একজন সরকারি উপদেষ্টা ছিলেন। মার্চ ২০০৮-এ, খানম ইংল্যান্ডের হোম অফিস এবং মেট্রোপলিটন পুলিশ সার্ভিস এর জন্য "Forced marriage, family cohesion and community engagement: national learning through a case study of Luton" নামে গবেষণাপত্র তৈরি করেন। তিনি একটি ক্রমবর্ধমান সমস্যা আবিষ্কার করেন যে ব্রিটেনে প্রতি বছর কমপক্ষে ৩০০০ হাজার অল্প বয়স্ক নারী জোড় করে বিয়ে দেওয়ার শিকার হন। তার গবেষণাপত্র অনুযায়ী, খানম দেখতে পান যে ৩০০-র ও অধিক নারী প্রতি বছর লুটনে জোড় করে বিয়ে দেওয়ার খবর পাওয়া যায়।
২০০৬ সালে, খানম সমান সুযোগসুবিধা এবং সাম্প্রদায়িক সম্পর্কে তার কাজের জন্য "নিউ ইয়ার অনার্স ২০০৬" অনুষ্ঠানে অর্ডার অব দ্য ব্রিটিশ এম্পায়ার(OBE) পদবীতে ভূষিত হন। তিনি বেডফোরডশায়ার বিশ্ববিদ্যালয় হতে সমমানসূচক ডক্টরেট ডিগ্রী লাভ করেন।
খানমের বিয়ে শেফিল্ড হালাম বিশ্ববিদ্যালয় এর সমাজ ও উন্নয়ন বিভাগের প্রফেসর ডেভিড ছিজম্যানের সাথে হয়েছে। তাদের পুত্র, টারিন, লন্ডন বিশ্ববিদ্যালয়ের, লন্ডন স্কুল অফ ইকোনমিক্স এন্ড পলিটিক্যাল সায়েন্স থেকে অর্থনীতিতে স্নাতকোত্তর ডিগ্রী নিয়েছে। নভেম্বর ২০০২ সালে, খানম এবং তার স্বামী তাদের প্রথম হজ্জ(মক্কা, সৌদি আরবএ ইসলাম ধর্মের সবচেয়ে বড় তীর্থযাত্রা) পালনে যান।
ফারিয়া আলম
ফারিয়া আলম (জন্ম: ১৩ ফেব্রুয়ারি, ১৯৬৬) ফুটবল অ্যাসোসিয়েশনের একজন সাবেক সচিব। ফুটবল কর্মকর্তাদের সাথে একটি যৌন কেলেঙ্কারির মাধ্যমে তিনি সমালোচিত হন।
যখন ফারিয়া আলম ১৯ বছর বয়সী ছিলেন, তখন তার মা তাকে বাংলাদেশে নিয়ে আসেন এবং তার বিয়ের ব্যাবস্থা করেন। তার স্বামী ছিলো একজন ভালো ব্যাবসায়ী। কিন্তু ফারিয়া আলম এই বিয়ে মেনে নিলেন না। তিনি তার স্বামীকে ত্যাগ করে ইংল্যান্ডে চলে গেলেন।
তারপর তিনি লন্ডনে থাকা শুরু করেন। সেখানে তিনি বন্ধুদের সঙ্গে রাতে পার্টি করে সময় কাটাতেন।
কিছু সময় মডেলিং কাজ করার পর ফারিয়া আলম ফুটবল এসোসিয়েশন এ কাজ পান। তখন ছিলো ২০০৩ সালের জুলাই মাস। তিনি নির্বাহী পরিচালক ডেভিড ডেভিস এর ব্যক্তিগত সহকারী হিসেবে কাজ শুরু করেন। উক্ত প্রতিষ্ঠানের সদর দপ্তর লন্ডনের সোহো স্কয়ারে অবস্থিত।
শীঘ্রই তিনি প্রতিষ্ঠানটির প্রধান নির্বাহী মার্ক প্যালিওস এর সাথে সম্পর্কে জড়িয়ে পরেন। এই সম্পর্কের শেষে যে ব্যাপারটি ঘটে তা হলো ইংল্যান্ড ফুটবল দলের ম্যানেজার Sven-Goran Eriksson এর সাথে তার সম্পর্ক তৈরী হয়। এসব সম্পর্কের কথা সারাদেশে ছড়িয়ে পড়লে তিনি ২০০৪ সালের আগস্টে কাজ থেকে পদত্যাগ করেন।
২০০৪ সালের অক্টোবর মাসে তিনি ফুটবল এসোসিয়েশন এর বিরুদ্ধে অন্যায্য বরখাস্ত, চুক্তিভঙ্গ এবং যৌন হয়রানির অভিযোগ করেন। ২০০৫ সালের সেপ্টেম্বর মাসে একটি শিল্প ট্রাইব্যুনাল দ্বারা তার দাবি প্রত্যাখ্যাত হয় .
২০০৬ সালের জানুয়ারি মাসে ফারিয়া আলম" যুক্তরাজ্যের সেলিব্রিটি বিগ ব্রাদার 2006" অনুষ্ঠানে হাজির হন। এরপর ২০০৬ সালের ১৭ জানুয়ারি,তিনি মন্তব্য করেন যে,ব্রিটিশ জনগনের উচিত হবে না একজন কালো বা এশিয়ানকে বিজয়ী করা।
২০০৬ সালে ফারিয়া আলম "ক্যাশ এন্ড কারি" নামে একটি সিনেমায় কাজ করেন। এক সাক্ষাৎকারে তিনি বলেন,""এটা ছিল এমন একটি ভূমিকা যেখানে আমি নিজেকে উপস্থাপন করতে পেরেছি। আমি এটা গ্রহণ করি আমার জীবন এর অভিজ্ঞতা থেকে""।
২০০৭ সালে ফারিয়া আলম কানাডায় স্নাতকোত্তর ডিগ্রী নেওয়ার জন্য ব্রিটেন ত্যাগ করেন। তার এক ছেলের সাথে সম্পর্ক ছিলো যিনি লস এঞ্জেলস ভিত্তিক একটি ফিল্ম প্রোডাকশন কোম্পানি চালাতেন। তবে ২০০১০ সালে একটি সাক্ষাৎকারে তিনি দাবি করেছেন যে, এরিকসন নামের সেই ছেলের সাথে সম্পর্ক তিনি কোনভাবেই নষ্ট করতে পারেন নি।
জেবা ইসলাম সিরাজ
জেবা ইসলাম সিরাজ একজন বাংলাদেশী বিজ্ঞানী। তিনি ধান গবেষণার জন্য বেশি পরিচিত। উন্নয়নশীল লবণ-সহনশীল ধান উৎপাদনের জন্য তিনি গবেষণা করে যাচ্ছেন। এই ধান বাংলাদেশের উপকূলীয় অঞ্চলের জন্য অধিক উপযোগী হবে। তিনি বর্তমানে ঢাকা বিশ্ববিদ্যালয়য়ের প্রাণরসায়ন ও আণবিক জীববিজ্ঞান বিজ্ঞান বিভাগে অধ্যাপক হিসেবে নিয়োজিত আছেন।
জেবা ইসলাম সিরাজ ছাত্র জীবনে অনেক মেধাবী ছিলেন। তিনি প্রাথমিক জীবন থেকেই অদম্য মেধা শক্তির পরিচয় দিয়েছিলেন। উচ্চ মাধ্যমিকে ভালো ফলাফল নিয়ে পাশ করে  ঢাকা বিশ্ববিদ্যালয়ে ভর্তি হন। সেখান থেকে ১৯৮০ সালে স্নাতক ডিগ্রী অর্জন করেন। একই বিশ্ববিদ্যালয় থেকে ১৯৮২ সালে স্নাতকোত্তর সম্পন্ন করেন।  এরপর ১৯৮৬ সালে প্রাণরসায়ন থেকে পিএইচ.ডি করেন গ্লাসগো বিশ্ববিদ্যালয় থেকে। একই বছর লিভারপুল বিশ্ববিদ্যালয়ে যান পোস্ট-ডক্টরেট করার জন্য। এরপর দেশে ফিরে ১৯৮৮ সালে তিনি ঢাকা বিশ্ববিদ্যালয়ের প্রভাষক হিসেবে জীবপ্রযুক্তি ও আণবিক জীববিজ্ঞান বিভাগে যোগদান করেন। ১৯৯১ সালে পদন্নোতি হয়ে সহযোগী অধ্যাপক এবং ১৯৯৭ সালে অধ্যাপক হন।
জেবা ইসলাম সিরাজ ঢাকা বিশ্ববিদ্যালয়ে একটি ভাল-সজ্জিত প্ল্যান্ট বায়োটেকনোলজি ল্যাবরেটরি প্রতিষ্ঠা করেন। তিনি জেনারেশন চ্যালেঞ্জ প্রোগ্রাম (জিসিপি) এর কো-প্রিন্সিপাল হিসেবে দায়িত্ব পালন করেন। কৃষি উৎপাদন বৃদ্ধির জন্য কিভাবে আণবিক জীববিজ্ঞান কাজে লাগানো যায়, তা নিয়েও কাজ শুরু করেন। বাংলাদেশের উপকূলীয় অঞ্চলে লবণ সহনশীল ধানবীজ রোপণ করলে অনেক ভালো ফসল পাওয়া যাবে। এই লক্ষ্যে তার গবেষণা কার্যক্রম চালিয়ে যান।
জেবা ইসলাম সিরাজ ভিজিটিং সায়েন্টিস্ট হিসেবে (ড. জন বেনেট এর সঙ্গে লবণাক্ততা সহনশীল ধা্নবীজ নির্মানের জন্য; জানুয়ারী-মার্চ ১৯৯৮), পিবিজিবি ও সিএসডব্লিউএস বিভাগ, ইরি (ইরি-পেত্রা বাংলাদেশ প্রকল্প উন্নয়নের উপর এমভি চালের, জুন ১১-২৯, ২০০২ এবং জুন ১৬-২০, ২০০৩), বিউমন্টে ইউএসডিএ গবেষণা কেন্দ্রে, টেক্সাস, মার্কিন যুক্তরাষ্ট্র (অগাস্ট. ৪-১৬, ২০০৩) এবং এ বিভাগের আণবিক সেল এবং উন্নয়নমূলক জীববিজ্ঞান, ইউনিভার্সিটি অব টেক্সাস, অস্টিন, মার্কিন যুক্তরাষ্ট্র; ইত্যাদি হিসেবে কাজ করেন।
বালিপরা
বালিপরা অসমের শোণিতপুর জেলায় অবস্থিত এটি অঞ্চল। ভৌগোলিক দৃষ্টিকোণ থেকে দেখলে ভারতের উত্তর-পূর্বের রাজ্যগুলির ঠিক মধ্যস্থলে বালিপরা অঞ্চলটির অবস্থিতি। জেলার সদর শহর তেজপুর থেকে বালিপরার দূরত্ব ২৩ কিলোমিটার। পূর্বে বিশ্বনাথ চারিআলি, গহপুর, লখিমপুর পশ্চিমে রঙাপরা, দক্ষিণে তেজপুর ও উত্তরে অসম-অরুণাচল সীমান্তের ভালুকপুং হয়ে বমডিলা, টাবাং ইত্যাদি স্থান বালিপরা চারিআলির মধ্যে দিয়েই যেতে হয়। বালিপরা বিভিন্ন ভাষা-ভাষী, জাতি-সম্প্রদায়ের লোকের বসতিস্থল ও সমন্বয় সম্প্রীতির অঞ্চল। প্রাচীন ঐতিহাসিক, সামাজিক, রাজনৈতিক ও সাংস্কৃতিক দিকে এই অঞ্চলের গুরুত্ব ও অরিহণা নগন্য নয়। উল্লেখযোগ্য যে, বালিপরাকে ‘চারধামের পবিত্র ভূমি’ বলে মানা হয়। চারিধাম হ’ল মানশিরি নদীর পূর্ব পারে অবস্থিত ‘কলীয়া গোঁসাই সত্র’, ভকতগাঁওয়ের দক্ষিণ পাট সত্র, এরাগাঁওয়ের ‘কমলাওয়ারী সত্র’ ও বালিগাঁওয়ের ‘কেতেকীওয়ারী সত্র’।
বালিপরা নামটির উৎপত্তির ক্ষেত্রে বিভিন্ন কিংবদন্তী ও ভৌগোলিক কারণ অনুমান করা হয়। উল্লেখ পাওয়া যায়- “Bana’s grandson Bhaluka made his capital at Bhalukpong, not far from Balipara at the foot of the Akahills. Remains of old fortifications are still visible there. Balipara may have some association with Bali, father of Bana. The Akas still claim Bhaluka as their progenitor.” – History of Assam, by Debabrat Dutta.
দৈত্যবংশী হিরণ্যকশিপুর নাতি রাজা বলি শোণিতপুরে রাজত্ব করেছিল বলে জানা যায়। বলির পুত্র ছিল বাণ রাজা এই বলি রাজার থেকেই নামান্তর হয়ে বা কোনো ঘটনা মর্মে 'বালিপরা' নামের উৎপত্তি বলে অনুমান করা হয়।
অন্যদিকে, বালিপরা অঞ্চলের বর্ষীয়ান শিক্ষাবিদরা বলেন যে, ১৮৯৭ সালে অসমে হওয়া ভূমিকম্পের সময়ে এই অঞ্চলটিকে কাষরীয়া নদী বালিতে প্রোথিত করেছিল। তারপরে এই অঞ্চলটির নাম বালিপরা হয়। বর্তমান প্রবাহিত হয়ে থাকা জীয়াভরলী নদীটি বালিপরার পূর্বে অবস্থিত। ভরলী নদীর উপনদী মানশিরি, জরাসর ও কালনী বালিপরার মধ্য দিয়ে প্রবাহিত হয়ে গেছে। নদীর ফেলে যাওয়া পলি তথা বালুচর কালক্রমে বসবাসের উপযোগী হওয়ায় মানুষ বসতি বিস্তার করে। বালি চাপা দিয়ে বসবাস করা বাসিন্দারাই হয়তো নামাকরণ করে বালিপরা। নদীর সঙ্গে সম্পর্কযুক্ত বালিপরার গ্রামসমূহের নাম মনে রাখার মতো। বালিগাঁও, বোকাগাঁও, বামগাঁও, পানীপোতা ইত্যাদি নামগুলি নদী গঠিত ভূমিভাগের অতীতের কথাই বলে।
শোণিতপুর জেলার ১৪টা উন্নয়ন খণ্ডর ভিতর বালিপরাও একটি। চারদুয়ার রাজহ সক্তর অন্তর্গত বালিপরা অঞ্চলের অন্তর্ভুক্ত গ্রামসমূহ হ’ল:
এরাগাঁও, বালিগাঁও, কমারীগাঁও, উদমারীগাঁও, বামগাঁও, বোকাগাঁও, মাজুলীগাঁও, সরুপাটগাঁও, বরপাটগাঁও, ভকতগাঁও, বুঢ়াগাঁও, ঔহলাগাঁও, ভোবোলাগাঁও, ওপরঢেকেরী, নামঢেকেরী, আমারীবারী, ভেরভেরী, ওপর কছারী, জংঘলবস্তি, দর্জীপট্টি, মহালিবস্তি, খেলমাটি, আদাবারী, পাকবিল, কালনীবস্তি, ভঙাবস্তি, দিঘলীবস্তি, মধুপুর, বালিজান, পানীপোতা, মোলানগাঁও।
বালিপরা অঞ্চলের একাংশ এলাকা সতিয়া বিধানসভা সমষ্টির অন্তর্ভুক্ত হওয়ার বিপরীতে বাকী একাংশ এলাকা রঙাপরা বিধানসভা সমষ্টির অন্তর্ভুক্ত।
অঞ্চলটি তেজপুর লোকসভা সমষ্টির অন্তর্গত।
আনোয়ারা বাহার চৌধুরী
আনোয়ারা বাহার চৌধুরী (জন্ম: ফেব্রুয়ারি ১৩, ১৯১৯ - মৃত্যু: অক্টোবর ২৭, ১৯৮৭ ) বাংলাদেশের একজন সমাজকর্মী এবং লেখিকা ছিলেন।
আনোয়ারা বাহার চৌধুরী তার শিক্ষাজীবন শুরু করেন সাখাওয়াত মেমোরিয়াল উচ্চ বিদ্যালয় এ। এবং তিনি সেখান থেকে সফলতার সাথে ১৯৩৪ সালে এসএসসি পাস করেন। তিনি কলকাতার বেথুন কলেজ থেকে তার উচ্চ মাধ্যমিক ও বিএ ডিগ্রি সম্পন্ন করেন। তিনি স্কটিশ চার্চ কলেজ, কলকাতা থেকে ১৯৪১ সালে সম্মান ডিগ্রি প্রাপ্ত হন।
আনোয়ারা বাহার চৌধুরী কলকাতা বিশ্ববিদ্যালয়ের অধীনে মহিলা ব্রাবর্নি কলেজে বাংলা সাহিত্যে শিক্ষকতার পেশায় নিযুক্ত ছিলেন। তিনি আনজুমানে খাওয়াতে ইসলামের সেক্রেটারী ছিলেন যেটা বেগম রোকেয়ার হাতে প্রতিষ্ঠিত হয়েছিল। তিনি বিদ্যময়ী মহিলা উচ্চ বিদ্যালয়, কামরুন্নেসা উচ্চ বালিকা বিদ্যালয় এবং বাংলা বাজার মহিলা উচ্চ বিদ্যালয়ে প্রধান শিক্ষিকার দায়িত্ব পালন করেন।
১৯৫৫ সালে তিনি মহিলা শিক্ষার উপরে বিশেষ প্রতিনিধির দায়িত্ব পান। তিনি বুলবুল ললিতকলা একাডেমি এরও একজন প্রতিষ্ঠাকালীন সদস্য ছিলেন। যেটা ঢাকাতে তিনি ১৯৫৫ সালে প্রতিষ্ঠা করেন। ১৯৬৯ সালে তিনি হাবিবুল্লাহ বাহার কলেজ প্রতিষ্ঠা করেন।
তিনি একাধিক বই লিখেছেন। এর মধ্যে সব চেয়ে উল্লেখযোগ্য কবিতার বই হল "আমার চেতনার রঙ"।
তখনকার একজন রাজনীতিবিদ হাবিবুল্লাহ বাহার চৌধুরীর সাথে তিনি বিবাহ বন্ধনে আবদ্ধ হন। তিনার তিন মেয়ে - সেলিনা বাহার জামান, নাসরিন সামস, তাজিন চৌধুরী এবং একমাত্র ছেলে ইকবাল বাহার চৌধুরী নিয়ে তার সংসার।
রওনক জাহান
রাষ্ট্রবিজ্ঞানী ড: রওনক জাহান ১৯৪৪ সালে জন্মগ্রহন গ্রহণ করেন । ঢাকা বিশ্ববিদ্যালয়ের সাবেক এই শিক্ষক পরে ১৯৯০ সাল পর্যন্ত শিক্ষকতা ও গবেষণা করেছেন যুক্তরাষ্ট্রের কলম্বিয়া বিশ্ববিদ্যালয়ে। শিক্ষকতা ও গবেষণার পাশাপাশি সমাজ ও রাষ্ট্রের নানা ক্ষেত্রে গুরুত্বপূর্ণ অবদান রেখেছেন।
১৯৭৭ সালে তিনি জাতিসংঘ সাধারণ অধিবেশনে যোগ দিয়েছেন বাংলাদেশ প্রতিনিধি দলের সদস্য হিসেবে। ড: জাহান কাজ করেছেন বাংলাদেশের নারীদের নিয়েও। ১৯৭৩ সালে প্রতিষ্ঠা করেছেন উইমেন ফর উইমেন যেটি বাংলাদেশের নারী ও নারীবাদ বিষয়ক প্রথম গবেষণা সংস্থা।
১৯৬৩ সালে ঢাকা বিশ্ববিদ্যালয় থেকে রাষ্ট্রবিজ্ঞানে মাস্টার্স করেন রওনক জাহান। পরে হার্ভার্ড বিশ্ববিদ্যালয় থেকে ১৯৬৮ সালে মাস্টার্স ও ১৯৭০ সালে পিএইচডি ডিগ্রি লাভ করেন।
হার্ভার্ড থেকে পিএইচডি ডিগ্রি নিয়ে ১৯৭০ সালেই শিক্ষক হিসেবে ঢাকা বিশ্ববিদ্যালয়ে যোগ দেন ড. রওনক জাহান। স্নাতক ও স্নাতকোত্তরে তুলনামূলক রাজনীতি, রাজনৈতিক উন্নয়ণ, রিসার্চ মেথডোলজি সহ বিভিন্ন বিষয়ে শিক্ষাদানের পাশাপাশি তার তত্ত্বাবধানে এমফিল ডিগ্রি ও পিএইচডি থিসিস করেছেন অনেকেই। ১৯৭৩ থেকে ৭৫ সাল পর্যন্ত তিনি ঢাকা বিশ্ববিদ্যালয় রাষ্ট্রবিজ্ঞান বিভাগের সভাপতির দায়িত্ব পালন করেন। পরে রিসার্চ ফেলো হিসেবে কাজ করেছেন নরওয়ের মিশেলসেন ইন্সটিটিউট এবং যুক্তরাষ্ট্রের শিকাগো বিশ্ববিদ্যালয়ের পলিটিক্যাল সায়েন্স অ্যান্ড কমিটি অন সাউথ এশিয়াতে। সিনিয়র গবেষণা সহযোগী কাজ করেছেন বোস্টন বিশ্ববিদ্যালয়ের সেন্টার ফর এশিয়ান ডেভেলপমেন্ট স্টাডিজে এবং হার্ভার্ড বিশ্ববিদ্যালয়ের জন এফ কেনেডি স্কুল অফ গভর্নমেন্টে।
ঢাকা বিশ্ববিদ্যালয়ে থাকার সময় বাংলাদেশের স্বাধীনতার পর নীতিনির্ধারণী বিভিন্ন গুরুত্বপূর্ণ কাজে পরামর্শক হিসেবে অংশ নিয়েছেন তিনি। বিশেষ করে শিক্ষা, সংস্কৃতি, গ্রামীণ উন্নয়ন, নারী ও জনসংখ্যা বিষয়ে বাংলাদেশ সরকারের সাথেও কাজের অভিজ্ঞতা রয়েছে তার। এছাড়া কনসালটেন্ট হিসেবে কাজ করেছেন জাতিসংঘের বিভিন্ন সংস্থা, সিডা, নোরাড, ইউএসএইড, ফোর্ড ফাউন্ডেশন, রকফেলার ফাউন্ডেশন সহ বিভিন্ন জাতীয় ও আন্তর্জাতিক সংস্থায়।
ড: জাহান ১৯৮৫ থেকে ১৯৮৯ সাল পর্যন্ত সুইজারল্যান্ডের জেনেভায় আন্তর্জাতিক শ্রম সংস্থার গ্রামীণ নারী, কর্মসংস্থান ও উন্নয়ন কর্মসূচির প্রধান হিসেবে দায়িত্ব পালন করেন। মালয়েশিয়ার কুয়ালালামপুরে জাতিসংঘের এশিয়া প্যাসিফিক ডেভেলপমেন্ট সেন্টার বা এপিডিসির ইনটিগ্রেশন অফ উইমেন ইন ডেভেলপমেন্ট কর্মসূচির সম্বয়ক হিসেবেও কাজ করেছেন প্রায় দু’বছর। বিভিন্ন গুরুত্বপূর্ণ আন্তর্জাতিক সংস্থার অ্যাডভাইজরি বোর্ড কিংবা বোর্ড অফ ট্রাস্টি ছিলেন যার মধ্যে রয়েছে নিউইয়র্ক ভিত্তিক মানবাধিকার সংস্থা হিউম্যান রাইটস ওয়াচ, ইন্টারন্যাশনাল কাউন্সিল অফ দা এশিয়া সোসাইটি এবং আন্তর্জাতিক শ্রম সংস্থা বা আইএলও।
১৯৯০সাল থেকে ড:জাহান কলাম্বিয়া বিশ্ববিদ্যালয়ের সাউদার্ন এশিয়ান ইন্সটিটিউটে সিনিয়র রিসার্চ স্কলার এবং একই বিশ্ববিদ্যালয়ের স্কুল অফ ইন্টারন্যাশনাল অ্যান্ড পাবলিক এফেয়ার্সের শিক্ষকতা করছেন। তার শিক্ষকতার বিষয়গুলোর মধ্যে রয়েছে গুরুত্বপূর্ণ নীতিনির্ধারনী বিষয় , জেন্ডার, রাজনীতি এবং উন্নয়ন এবং বাংলাদেশের আর্সেনিক সংকট।
দীর্ঘ শিক্ষকতা জীবনে তার গবেষণার মূল ক্ষেত্র ছিলো মূলত জেন্ডার অ্যান্ড ডেভেলপমেন্ট, গভর্ন্যান্স, স্বাস্থ্য এবং বাংলাদেশের রাজনীতি। লিখেছেন ও সম্পাদনা করেছেন অনেকগুলো গ্রন্থ। তাঁর অসংখ্য লেখা প্রকাশিত হয়েছে একাডেমিক জার্নাল, ম্যাগাজিন এবং সংবাদপত্রে। তার গুরুত্বপূর্ণ বইগুলোর মধ্যে রয়েছে :
লিসা আজিজ
লিসা শিরলী আজিজ (জন্ম: ১৯ জুন, ১৯৬২) একজন ইংরেজি সংবাদ উপস্থাপক। তিনি লন্ডনের এলবিসিতে সকালের সংবাদ উপস্থাপনার জন্য পরিচিত।
লিসা আজিজ লন্ডনের টেনাসে জন্মগ্রহণ করেন। তার পিতা বাঙালি এবং মাতা ব্রিটিশ নাগরিক। তিনি ইউনিভার্সিটি অব লন্ডন থেকে বিএ (অনার্স) পাশ করেন। তারপর লিভারপুলের রেডিওসিটিতে উপস্থাপক হিসেবে যোগদান করেন। তিনি ১৯৮৩ সালে সেখান থেকে ব্রিস্টল চলে আসেন, যেখানে তিনি বিবিসি ও এইচটিভি ওয়েস্ট এ টিভি রিপোর্টার এবং উপস্থাপক হিসেবে কাজ করেন।লিসা ২০০৪ সালে EMMA, সেরা টেলিভিশন নিউজ সাংবাদিক হিসেবে পুরস্কার পান।
সিগমা হুদা
সিগমা হুদা হলেন একজন বাংলাদেশী আইনজীবী এবং সমাজ সেবক। তার স্বামী নাজমুল হুদা হলেন Bangladesh National Alliance বাংলাদেশ জাতীয়তাবাদী জোট এর সভাপতি এবং একজন ব্যারিস্টার।
তিনি অনুপ চেতিয়ার আইনজীবী ছিলেন, যিনি আসামের নিষিদ্ধ সংগঠন ইউনাইটেড লিবারেশন ফ্রন্ট অব আসামের সাধারণ সম্পাদক এবং অবৈধভাবে জাল পাসপোর্ট ব্যবহার করে বাংলাদেশে প্রবেশ করেছিলেন।
২০১৪ সালে তিনি জাতিসংঘের হয়ে মানব পাচার বিরোধী কার্যক্রম পরিচালনা করেন। তার পতিতাবৃত্তি বিরোধী চিন্তাধারার জন্য তিনি সকলের কাছে পরিচিত।
২০০৭ সালে, সিগমা হুদাকে ঘুষের দায়ে দুর্নীতি দমন কমিশনের দ্বারা বাংলাদেশী আদালতে আনা হয়। সেখানে তাকে ২.৪০ কোটি টাকা পরিমান ঘুষ গ্রহণের অপরাধে তিন বছরের কারাদণ্ডে দণ্ডিত করা হয় এবং তার স্বামীকেও দুর্নীতি ও ক্ষমতার অপব্যবহারের অভিযোগে দোষী সাব্যস্ত করা হয়।
তার স্বামী নাম ব্যারিস্টার নাজমুল হুদা যিনি বাংলাদেশ জাতীয়তাবাদী দলের সাবেক মন্ত্রী, বাংলাদেশ জাতীয়তাবাদী জোট Bangladesh National Alliance (বিএনএ)-এর চেয়ারম্যান ও বাংলাদেশ মানবাধিকার পার্টি (বিএমপি)-এর বর্তমান নেতা।
জিন্নাতুন্নেছা তালুকদার
জিন্নাতুনেছা তালুকদার হলেন বাংলাদেশ আওয়ামী লীগের রাজনীতিবিদ এবং সাবেক সহকারী। পরবর্তীতে তিনি প্রাথমিক ও গণশিক্ষা মন্ত্রী হন। তিনি মহিলা ও শিশু মন্ত্রণালয়ের প্রতিমন্ত্রী ছিলেন । তিনি মন্ত্রীপরিষদভুক্ত ৪৩ জনের অন্তর্ভভুক্ত ৩ জন নারীর মধ্যে একজন ছিলেন।